title: Jack Nicholson

text: Nicholson laajensi nopeasti elokuvauraansa käsikirjoittamiseen ja ohjaamiseen. Hänen ensimmäinen käsikirjoituksensa oli vuoden 1963 "Thunder Island". Ohjaaja Monte Hellman teki Nicholsonin kanssa neljä elokuvaa 1960-luvun puolivälissä, ja niistä lännenelokuvan "He ratsastivat läpi luotisateen" Nicholson oli sekä käsikirjoittamassa että tuottamassa. Seuraavaksi hän käsikirjoitti Cormanin psykedeelisen "Tripin" ja juonettoman musiikkiteollisuussatiirin "Head", jossa esiintyi The Monkees. Tähdeksi Nicholsonin nosti sivuosarooli klassikkoelokuvassa "Easy Rider – matkalla" (1969). Alkoholisoituneen lakimiehen rooli toi hänelle myös Oscar-ehdokkuden parhaasta miessivuosasta.


title: Jack Nicholson

text: Nicholsonin asema Hollywoodin tähtinäyttelijänä vakiintui lopullisesti Bob Rafelsonin elokuvalla "Rajut kuviot" (1970), josta hän oli ehdokkaana parhaan miespääosan Oscar-palkintoon. 1970-luku oli muutenkin Nicholsonin uran huippuhetki, sillä hän esiintyi vuosikymmenen aikana useissa klassikkoelokuvissa.


title: Jack Nicholson

text: Vuonna 1971 ilmestynyt "Sähinää, se sanoi" oli Nicholsonin ensimmäinen ohjaustyö. Elokuva ei saanut kovin hyvää vastaanottoa kriitikoilta, ja Nicholson palasi seuraavana vuonna näyttelijäksi elokuvassa "Vain unelmilla on siivet". "Saattokeikasta" (1973) Nicholson oli jälleen Oscar-ehdokkaana ja hänet palkittiin Cannesin elokuvajuhlien parhaan miesnäyttelijän palkinnolla. Hän sai jälleen Oscar-ehdokkuuden Roman Polańskin neo-noirista "Chinatown" (1974), jossa hän esitti etsivä Jack Gittesiä. Seuraavana vuonna Nicholson esiintyi Michelangelo Antonionin elokuvassa "", musikaalissa "Tommy", komediassa "Akka jota ei saatu hengiltä" ja Miloš Formanin elokuvassa "Yksi lensi yli käenpesän", josta Nicholson sai lopulta parhaan miespääosan Oscar-palkinnon. Hän esitti siinä Randall Patrick McMurphyä, rauhatonta mielisairaalaan lähetettyä vankia.


title: Jack Nicholson

text: Nicholson esiintyi 1977 idolinsa Marlon Brandon kanssa elokuvassa "Missouri". Se ei kuitenkaan menestynyt, kuten ei myöskään Nicholsonin seuraava ohjaustyö "Mitäs täällä roikut Henry Moon?". Stephen Kingin romaaniin perustunut Stanley Kubrick -elokuva "The Shining – Hohto" oli jälleen Nicholsonin tunnetumpia rooleja. Siinä hän esittää kirjailijaa, joka syrjäisen hotellin huoltajana ajautuu väkivaltaan syrjätymisen ja turhautumisen kautta.


title: Jack Nicholson

text: "Hohdon" jälkeen Nicholsonin seuraavia elokuvia olivat "Postimies soittaa aina kahdesti", "Punaiset", josta hän oli Oscar-ehdokkaana, "Raja" ja "Hellyyden ehdoilla", jossa hän esittää entistä astronauttia, joka itsepintaisesti yrittää leskinaapuriaan (Shirley MacLaine). Nicholson palkittiin parhaan miessivuosan Oscarilla elokuvasta. Hän oli jälleen ehdolla miespääosaan Oscariin mustasta komediasta "Prizzin kunnia". "Sydän karrella" ei pärjännyt niin hyvin, mutta "Karhiaisesta" hän oli jälleen Oscar-ehdokkaana. Vuosikymmenen lopulla Nicholson esiintyi Jokerina Tim Burtonin "Batmanissa".


title: Jack Nicholson

text: Nicholson ohjasi 1990 kauan odotetun ja monesti siirretyn "Chinatownin" jatko-osan "Chinatown II", jossa myös näytteli pääosaa. Sitä seurasi 1992 kolme elokuvaa, huonot arviot saanut "Koirat karvoissaan", Jimmy Hoffan henkilökuva "Hoffa" ja "Kunnian miehiä". Viimeksi mainitussa hän esitti sotilastukikohdan murhaa salailevaa upseeria ja sai siitä uransa kymmenennen Oscar-ehdokkuuden.


title: Jack Nicholson

text: Nicholsonille myönnettiin Yhdysvaltain elokuvainstituutin elämäntyöpalkinto vuonna 1994. Roolit elokuvissa "Wolf" ja "Emily on poissa" seurasivat 1994 ja 1995. Nicholson palasi 1997 "Iltatähdessä" elokuvan "Hellyyden ehdoilla" rooliin. Samana vuonna ilmestyi Tim Burtonin ohjaama tieteisparodia "Mars hyökkää!", jossa Nicholson esitti Yhdysvaltain presidenttiä. James L. Brooksin ohjaamassa romanttisessa komediassa "Elämä on ihanaa" Nicholson esitti pakko-oireista ja homofobista kirjailijaa, joka ihastuu Helen Huntin esittämään yksinhuoltajatarjoilijaan. Hänet palkittiin siitä uransa kolmannella Oscar-palkinnolla, ja hän nousi palkinnon myötä eniten Oscareita saaneeksi miesnäyttelijäksi. Samalla hän ohitti myös Laurence Olivierin eniten ehdokkuuksia saaneena miesnäyttelijänä.


title: Jack Nicholson

text: Brooksin elokuvan jälkeen Nicholson piti neljän vuoden tauon ja palasi elokuvarooleihin Sean Pennin elokuvassa "The Pledge – kunniasanalla". Vaikka Nicholsonin roolisuoritusta pidettiinkin vaikuttavana, uransa 12 Oscar-ehdokkuutensa hän sai vasta seuraavana vuonna elokuvasta "About Schmidt". Seuraavaksi hän esiintyi Adam Sandlerin kanssa komediassa "Anger Management" ja Diane Keatonin vastaparina romanttisessa elokuvassa "Jotain annettavaa". Sen jälkeen Nicholson piti kolmen vuoden tauon ja esiintyi 2006 rikollispomona Martin Scorsesen "The Departedissa". Seuraavana vuonna hän esitti kuolevaa syöpäpotilasta komediassa "Nyt tai ei koskaan", ja 2010 hän näytteli elokuvassa "How Do You Know".


title: Jack Nicholson

text: Nicholson kertoi vuonna 2013, ettei hänellä ole enää samanlaista intoa tehdä näyttelijän töitä kuin aiemmin. Lisäksi naisten suurena hurmurina tunnettu Nicholson tuntee jo itsensä vanhaksi ja kyvyttömäksi enää iskeä naisia.


title: Jack Nicholson

text: Nicholson tunnetaan elokuviensa lisäksi useista suhteistaan, ja hänet on yhdistetty useisiin näyttelijöihin ja malleihin, kuten Susan Anspachiin, Lara Flynn Boyleen, Rachel Wardiin ja Candice Bergeniin. Nicholsonilla onkin viisi lasta neljän eri naisen kanssa. Nicholsonin ensimmäinen lapsi Jennifer Nicholson syntyi 1964 Nicholsonin ja hänen ainoan aviovaimonsa Sandra Knightin liitosta. Poika Caleb Goddard Anspach syntyi 1970 suhteesta Anspachiin ja tyttö Honey Duffy (o.s. Hollman) 1981 suhteesta malli Winnie Hollmaniin. Nicholsonin pitkäaikaisin suhde on näyttelijä Anjelica Hustoniin, jonka kanssa hän asui 1973–1983. Vaikka pari asuikin erillään vuodesta 1983, suhde jatkui vuoteen 1989, jolloin Huston sai tietää, että näyttelijä Rebecca Broussard odotti Nicholsonille lasta. Broussardin kanssa hän sai kaksi lasta, Lorrainen (s. 1990) ja Raymondin (s. 1992). Näyttelijän omaisuuden arvo on noin 400 miljoonaa dollaria. Nicholson keräilee myös taidetta. Hänen kokoelmansa arvoksi on veikkailtu yli 100:aa miljoonaa euroa. Näyttelijän kotoa löytyy muun muassa Pablo Picasson, Henri Matissen,Tamara de Lempickan sekä Andy Warholin taidetta.


title: Suomen NUTS-aluejako

text: Suomen alueista voidaan Euroopan unionin alueluokitusjärjestelmässä muodostaa kolme NUTS-tasoa, kuten kaikkien muidenkin EU-maiden alueista. NUTS-alueet ovat tilastollisia alueyksiköitä.


title: Suomen NUTS-aluejako

text: Suomen NUTS 2012-aluejako muodostuu seuraavasti:


title: Suomen NUTS-aluejako

text: NUTS 2012-jako on otettu käyttöön marraskuussa 2011.


title: Suomen NUTS-aluejako

text:
Suomessa suurin muutos tapahtui NUTS 2 -aluejaossa. Entinen Etelä-Suomi jakaantui kahteen osaan siten, että muodostuu uusi metropolialue Helsinki-Uusimaa (FI1B), ja muu Etelä-Suomi muodosti oman alueensa (FI1C). Lisäksi entiset Pohjois-Suomi ja Itä-Suomi yhdistyivät yhdeksi alueeksi, jonka nimeksi tuli Pohjois- ja Itä-Suomi (FI1D).
Muutosten jälkeen Manner-Suomessa (FI1) on edelleen neljä NUTS 2-aluetta. NUTS 3 -tasolla Suomesta väheni yksi alue, kun Uusimaa ja Itä-Uusimaa maakuntina yhdistyivät 2011 ja muodostivat NUTS 3 -alueen Helsinki-Uusimaa (FI1B1).


title: Suomen NUTS-aluejako

text: Suomen NUTS 2005-aluejako muodostui seuraavasti:


title: Suomen NUTS-aluejako

text: NUTS 2 -taso: Vaikka Manner-Suomen neljästä suuralueesta kolmella (Etelä-Suomi, Länsi-Suomi ja Itä-Suomi) oli sama nimi kuin Suomen entisillä lääneillä, eivät nämä suuralueet vastanneet kyseisiä läänejä, vaan ne jaettiin eri tavalla. Myöskään neljäs Manner-Suomen suuralue, Pohjois-Suomi, ei perustunut läänijakoon eikä siis vastannut entisten Oulun ja Lapin läänien muodostamaa Pohjois-Suomea.


title: Suomen NUTS-aluejako

text: Suomessa NUTS-tasojen jälkeen seurasi 2 LAU-tasoa, jotka muodostuvat seutukunnista (LAU 1) ja kunnista (LAU 2).


title: Tagalog

text: Tagalog on yksi tärkeimmistä Filippiineillä puhutuista kielistä. Se kuuluu austronesialaisten kielten haaraan länsi-malaiji-polynesialaiset kielet, eli se on sukua muun muassa indonesian ja malaijin kielille, ja sen standardisoitu muoto filipino on yksi Filippiinien kahdesta virallisesta kielestä. Sen tärkein puhuma-alue on Luzonin saari. Vuoden 2000 väestönlaskennassa 21 485 927 filippiiniläistä ilmoitti sen äidinkielekseen, mikä on lähes kolmasosa valtion väestöstä. Yli puolet filippiiniläisistä kuitenkin osaa sitä jossain määrin. Tagalog on myös Yhdysvaltain kuudenneksi puhutuin kieli siirtolaisuuden seurauksena.


title: Tagalog

text: Sana "tagálog" tulee muodosta "tagá-ílog", joka taas tulee etuliitteen "tagá-" 'jonkin paikan asukas' (vrt. suomen "-lainen") ja sanan "ílog" 'joki' yhdistelmästä; sen alkuperäinen merkitys on 'joenvarren asukas'. Tagálogin historian tuntemusta rajoittaa se, että kielestä ei ole kirjoitettuja lähteitä ennen espanjalaisten saapumista 1500-luvulla. Kielitieteellisten metodien perusteella on kuitenkin arvioitu, että kieli ja sen lähisukulaiset ovat lähtöisin Mindanaon saariryhmän koillisosasta tai itäiseltä Visayasilta.


title: Tagalog

text: Ensimmäinen tagalogilla kirjoitettu kirja on "Doctrina Cristiana" (Kristillinen oppi) vuodelta 1593. Se kirjoitettiin espanjaksi ja kahdella tagalogin transkriptiolla: toinen Babayin-kirjaimistolla (ks. alla) ja toinen latinalaisilla kirjaimilla.


title: Tagalog

text: Kielen historian aikana se on saanut vaikutteita varsinkin espanjasta, min-kiinasta (Fujianin kiina), englannista, malaijista ja Pohjois-Filippiineillä puhutuista sukulaiskielistään.


title: Tagalog

text: Tagalogissa on 21 foneemia: 16 konsonanttia ja viisi vokaalia. Tavurakenne on suhteellisen yksinkertainen. Jokaisessa tavussa on vähintään yksi konsonantti ja yksi vokaali.


title: Tagalog

text: Ennen espanjalaisten tuloa tagalogissa oli kolme vokaalia: /a/, /i/ ja /u/. Espanjasta lainattujen sanojen mukana kieleen tuli myös vokaalit ja /o/. Neljä tärkeää diftongia ovat .


title: Tagalog

text: Alla on taulukko tagalogin konsonanteista. Äng-äänne (velaarinen nasaali) voi esiintyä kaikissa asemissa, myös sananalkuisena, toisin kuin useimmissa eurooppalaisissa kielissä mukaan lukien suomi.


title: Tagalog

text: Sanapaino on tagalogissa foneeminen. Pääpaino esiintyy joko sanan viimeisellä tai toiseksi viimeisellä tavulla. Pää- ja sivupaino pidentää kyseisen tavun vokaalin, paitsi sanan viimeisellä tavulla.Ennen kuin espanjalaisten siirtomaavallan myötä siirryttiin latinalaisiin aakkosiin, käytettiin suhteellisen laajasti Babayin-abugidaa (kirjoitusjärjestelmää, jossa yksi merkki ilmaisee konsonanttia ja sen yhteydessä oleva vokaali ilmaistaan tarkemerkillä), joka kuuluu ns. brahmilaisiin kirjoitusjärjestelmiin, eli se polveutuu alkuaan Devanagari-kirjoituksesta, jota alun perin käytettiin sanskritin kirjoittamiseen. Sen edeltäjät ovat ilmeisesti kulkeutuneet Filippiineille Jaavan ja Sulawesin kautta, sillä näillä saarilla on käytetty samankaltaisia järjestelmiä.


title: Tagalog

text: 1900-luvun alkupuolelle tagalogia kirjoitettiin monilla eri espanjan ortografiaan pohjautuvilla järjestelmillä. Kun tagalogista tuli kansallinen kieli vuonna 1937, kieliopintutkija Lope K. Santos esitti kahdenkymmenen kirjaimen aakkoston nimeltä "balarilà" (A B K D E G H I L M N Ng O P R S T U W Y).


title: Tagalog

text:
Aakkostoa on sittemmin muokattu, ja uusimman, vuonna 1987 tehdyn uudistuksen seurauksena tagalogia kirjoitetaan seuraavilla 28 kirjaimella:
A B C D E F G H I J K L M N Ñ Ng O P Q R S T U V W X Y Z


title: Tagalog

text: Tarkemerkkejä ei normaalissa kirjoituksessa merkitä. Niitä kuitenkin käytetään sana- ja oppikirjoissa tarkentamaan ääntämystä.


title: Tagalog

text: Tarkemerkkejä on kolmenlaisia:


title: Tagalog

text:
Akuutti aksentti eli pahilís
Graavi aksentti eli paiwà
Sirkumfleksiaksentti eli pakupyâ


title: Tagalog

text: Genetiivin tunnus "ng" ja monikon tunnus "mga" ovat lyhenteitä ja lausutaan "nang" ja "mangá" .


title: Taaleri

text: Taaleri, taalari eli talari on nimitys monissa maissa 1500–1800-luvulla lyödyille rahoille. Nimitys juontuu böömiläisestä Sankt Joachimsthalin kaupungista, jonka hopeakaivoksen hopeasta ensimmäiset taalerit tehtiin. Dollarit ja Slovenian tolar ovat saaneet nimensä taalerista.


title: Taaleri

text: Taalari oli Ruotsin ja Suomen yhteisen historian tärkein rahayksikkö. Saksalaisen mallin mukaisen rahan otti käyttöön vuonna 1534 Kustaa Vaasa. Taalarin jakoyksikkönä oli šillinki, joka oli 1/48 taalaria. Arvoltaan 1 taalari oli 4 Ruotsin markkaa, joka oli 32 äyriä.


title: Taaleri

text: Ruotsissa taalarin juuria voidaan hakea Taalainmaalta (Dalarna), jossa sijaitsee sittemmin Unescon maailmanperintökohteeksi julistettu historiallinen kuparikaivos. Erityisesti 1600-luvulla kuparin ollessa metallina arvossaan rahoja alettiin lyödä Taalainmaan kupariin eli taalariin. Koska rahan arvo oli suhteessa siihen käytetyn metallin arvoon, kuparitaalarit olivat varsin suuria ja painavia kuparipellin kappaleita eli plootuja ( ’levy, pelti’). Karkeasti verraten yksi kuparitaalari oli vajaa kilogramma kuparia. Tukholman vanhan kaupungin Kungliga Myntkabinettetissä voi kokeilla vanhojen taalareiden painoa.


title: Taaleri

text: 1600-luvun alkupuolella kaksi hopeamarkkaa vastasi yhtä kuparitaalaria ja kaksi kuparitaalaria yhtä hopeataalaria. Kurssit kuitenkin vaihtelivat eri rahojen välillä niihin käytettyjen metallien arvon vaihtelun mukaan. Taalarin ostovoima vaihteli talouden yleisten lainalaisuuksien mukaan. Esimerkiksi marraskuussa 1776 Turussa tynnyrillinen rukiita maksoi 60 kuparitaalaria ja tynnyrillinen ohria 42 kuparitaalaria. Samaan aikaan Tukholmassa rukiit maksoivat 44–45 ja ohrat 30 taalaria tynnyriltä.


title: Taaleri

text: Vuonna 1991 Ahvenanmaan raha-automaattiyhdistys PAF pyrki laskemaan liikkeeseen taalariarvoisia kolikoita. Tarkoitus oli ilmeisesti ainakin käyttää niitä paikallisrahana virallisen rahan rinnalla, kuten eräissä muissa valtioissa on luvallista. Asiasta syntyi kohua, ja liikkeellelasku kiellettiin, koska Suomen ainoa laillinen rahayksikkö oli markka. ”Kolikot” sulatettiin Suomen Rahapajassa, mutta sovittiin kuitenkin, että PAF sai korvauksena 6 miljoonaa markkaa.


title: Taaleri

text: Myöhemmin, vuonna 1994, on lyöty 10, 50 ja 100 taalarin arvoisiksi merkittyjä, kolikon näköisiä poletteja. Niissä on merkintä ”CASINO” ja nekään eivät ole virallista rahaa, mutta niitä on myyty matkamuistoiksi ja mm. käytetty pelimerkkeinä.


title: Taaleri

text: Ruotsin kuninkaallisen rahakabinetin (Kungliga Myntkabinettet) sivut ja taalari


title: Francis Poulenc

text: Francis Jean Marcel Poulenc (7. tammikuuta 1899 Pariisi – 30. tammikuuta 1963 Pariisi) oli ranskalainen taidemusiikin säveltäjä ja pianisti. Hänen monipuolinen sävellystuotantonsa sisältää oopperoita, uskonnollista musiikkia sekä orkesteri-, laulu- ja soitinmusiikkia.


title: Francis Poulenc

text: Poulencin synnyinpaikka oli Pariisin upporikas kahdeksas arrondissement. Piano-opinnot hän aloitti viisivuotiaana äitinsä opastuksella. Nuorena miehenä Poulenc piti erityisesti Igor Stravinskyn, Claude Debussyn ja Maurice Ravelin musiikista. Myöhemmin hänen opettajanaan oli muun muassa Ricardo Viñes, joka esitteli hänet kahdelle Poulencin elämään ja tuotantoon merkittävästi vaikuttaneelle säveltäjälle, Georges Auricille ja Erik Satielle.


title: Francis Poulenc

text: Poulenc oli ensimmäisiä avoimesti homo- tai biseksuaalisia säveltäjiä.


title: Francis Poulenc

text: Poulenc muodosti viiden muun nuoren ranskalaisen säveltäjän kanssa Les Six -ryhmittymän, joka oli paljon tekemisissä eksentrikkosäveltäjä Erik Satien kanssa. Poulencin ensimmäisiä töitä oli Satielle omistettu "Rapsodie nègre" (1917), jota hän näytti Pariisin konservatorion opettajalle Paul Vidal'lle. Vidal, joka ei kuulunut Satien eikä Stravinskyn ystäväpiiriin, raivostui ja työnsi Poulencin ulos haukkuen teosta typeräksi. Poulenc järjesti teokselle kuitenkin esityksen, jossa hän itse lauloi. Se sai hyvän vastaanoton. Stravinsky, joka oli kuullut, että Poulencia oli kohdeltu Konservatoriossa kaltoin, järjesti sävellykselle kustantajan.


title: Francis Poulenc

text: Uran alkuajoista lähtien Poulencilla oli voimakas itsekritiikki, ja hän tuhosi paljon omia töitään. Hän myös korjaili niitä alituisesti jälkikäteen. Osaltaan tähän saattoi vaikuttaa se, etteivät Les Sixin jäsenet suhtautuneet toistensa musiikkiin kovinkaan imartelevasti. Tuhottujen töiden joukkoon kuuluu muun muassa osa pidetystä sarjasta "Le Bestiaire".


title: Francis Poulenc

text: Poulencin sävellystyössä näkyy elämä Pariisin taiteilijayhteisössä ja vuorovaikutus useiden tunnettujen säveltäjien, kuten Sravinskyn ja Milhaud'n kanssa. Hän ei ollut erityisesti kokeilija Satien, Milhaud'n ja Honeggerin tapaan vaan pyrki ennemminkin säveltämään kaunista, monipuolista ja yleisöön vetoavaa musiikkia. Paitsi aikalaisiltaan, hän sai vaikutteita muun muassa Mozartilta, Camille Saint-Saënsilta ja Emmanuel Chabrier'lta sekä kuvataiteista.


title: Francis Poulenc

text: Poulenc itse oli erinomainen pianisti. Kahdenkymmenenviiden vuoden ajan hän toimi baritoni Pierre Bernacin säestäjänä. Orkesterimusiikin lisäksi Poulenc sävelsi oopperoita, baletteja, orkesteri- kamari- ja pianomusiikkia sekä uskonnollista musiikkia. Hän myös sävelsi lauluiksi toistasataa runoilijatuttaviensa runoa.


title: Francis Poulenc

text: Poulencin teoksiin soolosoittimelle ja orkesterille kuuluvat yhden ja kahden pianon konserttojen lisäksi vuosina 1927–1928 sävelletty cembalokonsertto, jonka säveltäjä nimesi "Concert champêtreksi", sekä urkukonsertto vuodelta 1938; jälkimmäisiä voidaan kumpaakin pitää uraauurtavina sävellyksinä, ovathan molemmat soittimet yhä varsin harvinaisia orkesterin solistina. Cembalokonserton säveltämiseen Poulencia kannusti puolalainen Wanda Landowska, jota on pitkälti kiittäminen soittimen eräänlaisesta uudelleenlöytymisestä. Urkukonserttoa varten taas Poulenc sai urkujen tekniikkaa koskevia neuvoja ystävältään säveltäjä-urkuri Maurice Durufléltä, joka myös kantaesitti sen.


title: Francis Poulenc

text: Kamarimusiikinkin alalla Poulenc ansioitui harvinaisempien soitinten parissa: hän sävelsi kyllä myös sonaatit viululle ja pianolle ja sellolle ja pianolle, mutta suosi muuten kamariteoksissaan etenkin puhaltimia. Poulencin kuuluisimpiin kamariteoksiin kuuluvat sekstetto huilulle, oboelle, klarinetille, fagotille, käyrätorvelle ja pianolle, trio oboelle, fagotille ja pianolle sekä huilu-, klarinetti- ja oboesonaatit. Viimeksi mainittu sonaatti oboelle ja pianolle jäi säveltäjän viimeiseksi teokseksi. Hänen tiedetään suunnitelleen ja jo luonnostelleenkin fagottisonaattia puupuhallinsonaattisarjaansa täydentääkseen, mutta hän ilmeisesti hävitti luonnokset tammikuussa 1963, koska arvasi, ettei ehtisi saada teosta valmiiksi eikä halunnut jättää jälkeensä mitään keskeneräistä.


title: Francis Poulenc

text: Francis Poulenc kuoli sydänvikaan Pariisissa 30. tammikuuta 1963. Hänet haudattiin Père-Lachaisen hautausmaalle.


title: Basileus

text: Basileus () tarkoittaa kuningasta. Antiikin Ateenassa basileus oli ”kuningasarkontin” ("arkhon basileus") nimitys, mikä oli seremoniallinen jäänne Ateenan kuninkaista.


title: Basileus

text: Sanaa käytettiin vuodesta 629 myös Bysantin keisarien arvonimenä. Sanasta basileus on johdettu erisnimi Basileios.


title: Gudrun Schyman

text: Gerd Gudrun Maria Schyman (s. 9. kesäkuuta 1948 Täby, Tukholman lääni) on ruotsalainen poliitikko. Hän toimi Vasemmistopuolueen (Vänsterpartiet) puheenjohtajana vuodesta 1993 vuoteen 2003, jolloin hän joutui eroamaan tehtävästä veronkiertoepäilyjen vuoksi. Hän jätti Vasemmistopuolueen kokonaan vuonna 2004. Vuonna 2005 Schyman oli perustamassa feminististä puoluetta nimeltä Feministinen aloite (Feministiskt initiativ) ja hän on yksi sen kolmesta puhehenkilöstä Sissela Nordling Blancon ja Sofia Karlssonin ohella. Ruotsin parlamentissa Schyman toimi vuosina 1988–2006.


title: Gudrun Schyman

text: Schyman syntyi ja varttui Täbyn kunnassa lähellä Tukholmaa. Perus- ja reaalikoulun jälkeen hän työskenteli päiväsaikaan postin konttoristina ja suoritti iltaisin aikuisopintoja vuosina 1967–1969. Vuosien 1970–1972 aikana hän kouluttautui sosionomiksi. Valmistumisensa jälkeen hän työskenteli sosiaalityöntekijänä vuosina 1971–1976 ja 1982–1988. Hän kiinnostui politiikasta silloisen puolisonsa Lars Westmanin kautta. Hän lähti mukaan Marxist-leninistiska kampförbundet -puolueen toimintaan.


title: Gudrun Schyman

text: Vuonna 1977 Schyman muutti Simrishamniin ja kiinnostui puoluepolitiikasta. Vapaa-ajallaan hän työskenteli ympäristö-, energia-, rauhan- ja tasa-arvopolitiikan parissa. Vuonna 1977 hän liittyi silloisen Kommunistisen vasemmistopuolueen jäseneksi. Hän istui Simrishamnin kunnanvaltuustossa vuosina 1980–1987 ja sen sosiaalilautakunnassa vuosina 1982–1987. Hänet valittiin puoluehallitukseen vuonna 1981 ja puoluevaltuustoon vuonna 1984. Hänen poikansa Dan syntyi vuonna 1978 ja tyttärensä Anna vuonna 1980.


title: Gudrun Schyman

text: Vuonna 1987 Schyman erosi miehestään Lars Westmanista ja muutti lastensa kanssa Värmdöhön lähelle Tukholmaa, jossa alkoi työskennellä sosiaalisihteerinä. Vuonna 1988 hänet valittiin ensimmäistä kertaa Ruotsin parlamenttiin. Vuoden 1990 puoluekokouksessa hän kisasi Vasemmistopuolueen puheenjohtajuudesta istuvaa puheenjohtajaa Lars Werneriä vastaan, mutta hävisi. Sana kommunismi oli pudotettu pois puolueen nimestä jo aiemmin.


title: Gudrun Schyman

text: Tammikuussa 1993 Schyman voitti kamppailun puolueen puheenjohtajuudesta. Schymanista tuli ensimmäinen Vasemmistopuolueen johtaja, joka otti kunnolla etäisyyttä kommunismiin, mitä pidettiin puolueen uudistusmielisten voittona. Schyman onnistui puoluejohtajana keräämään puolueelleen uusia kannattajaryhmiä ja puolueen parlamenttiedustajien määrä kasvoi yli kaksinkertaisesti. Hän sai vietyä feminismiä eteenpäin puolueen sisällä ja se mainitaan nykyään puolueohjelmassa.


title: Gudrun Schyman

text: Schyman aiheutti elokuussa 1996 kohun esiinnyttyään humalassa erään elokuvan ensi-illassa. Syyskuussa hän kertoi televisiohaastattelussa avoimesti alkoholismistaan. Vuonna 1997 hän piti vapaata politiikasta. Huolimatta välivuodesta, hänet valittiin jatkokaudelle puolueen johtoon vuonna 1998. Samana vuonna hän johti puolueensa historialliseen kahdentoista prosentin ääniosuuteen parlamenttivaaleissa.


title: Gudrun Schyman

text: Vuoden 2002 puoluekokouksessa Schyman herätti huomiota puheellaan, joka käsitteli naisten sortamista. Nimellä "talibantalet" tunnetussa puheessaan hän väitti, että naisia sorretaan Ruotsissa saman kaavan mukaan kuin taleban-hallinto teki Afganistanissa.


title: Gudrun Schyman

text: Vuoden 2003 alussa selvisi, että Schyman oli yrittänyt saada verovähennyksiä matkoista, joita hän ei ollut itse maksanut. Hänelle tuomittiin myöhemmin samana vuonna 50 päiväsakkoa verorikoksesta. Schyman ilmoitti erostaan puoluejohtajan paikalta 26. helmikuuta. Hänen tilalleen valittiin väliaikaisesti Ulla Hoffmann ja myöhemmin puheenjohtajaksi valittiin Lars Ohly.


title: Gudrun Schyman

text: Eronsa jälkeen Schyman jatkoi vielä kansanedustajana keskittyen ennen kaikkea naiskysymyksiin. Syksyllä 2004 hän herätti kohua vaatimalla miehille erityistä "miesveroa", jolla miehet kollektiivisesti ottaisivat vastuuta naisten kohtaamasta väkivallasta.


title: Gudrun Schyman

text: Joulukuussa 2004 Schyman ilmoitti eroavansa Vasemmistopuolueesta, mutta jatkavansa siitä huolimatta parlamentissa. Päätös herätti kritiikkiä entisten puoluetoverien keskuudessa. 4. huhtikuuta 2005 hän esitteli lehdistötilaisuudessa vastaperustetun Feministinen aloite -puolueen, joka osallistui vaaleihin ensimmäistä kertaa syksyllä 2006, jolloin järjestettiin parlamenttivaalit. Puolue sai heti perustamisensa jälkeen korkeita kannatuslukuja mielipidemittauksissa, mutta ajan myötä kannatus laski selvästi. Itse vaaleissa puolue sai vain 0,7 prosenttia annetuista äänistä jääden selvästi alle neljän prosentin vaalikynnyksen. Vuoden 2014 europarlamenttivaaleissa se sai ensimmäisen edustajansa Euroopan parlamenttiin.


title: Gudrun Schyman

text: Gudrun Schyman poltti 100 000 Kr (noin 10 000 euroa) heinäkuussa 2010 naisten ja miesten palkkaerojen esittämiseksi.


title: Ulkoinen tukiranka

text: Ulkoinen tukiranka eli eksoskeleton ("eng. exoskeleton") on ulkoinen, anatominen rakenne, joka tukee ja suojaa organismin kehoa. Monilla selkärangattomilla eläimillä kuten hyönteisillä ja äyriäisillä on ulkoinen tukiranka luonnostaan. Selkäjänteisillä eliöillä kuten ihmisellä on sisäinen tukiranka ("endoskeleton").


title: Ulkoinen tukiranka

text: Keinotekoisia ulkoisia tukirankoja käytetään esimerkiksi sisäisen tukirangan vammautuessa. Myös terveen henkilön suorituskykyä käyttäviä tukirankoja on olemassa. Esimerkiksi perinteinen Ritarin haarniska on suojaava passiivinen ulkoinen tukiranka. Jopa autoakin voi pitää eräänlaisena väliaikaisena ulkoisena tukirankana. Varsinkin sotilaskäyttöön kehitetään aktiivisia tukirankoja, mutta myös esimerkiksi vammautuneille on olemassa kehon toimintaa tehostavia tukirankoja. Tyypillinen ongelma näissä on integroidun pitkäkestoisen energialähteen puuttuminen.


title: Ulkoinen tukiranka

text: Lääketieteellisiä ulkoisia tukia kutsutaan ortooseiksi ja jonkin kehon osan korvaavia osia proteeseiksi.


title: Ulkoinen tukiranka

text: Voimaa ja kestävyyttä lisäävät ulkoiset tukirangat ovat suosittuja science fictionissa ja erityisesti tietokonepeleissä.


title: Kirjasalon tasavalta

text: Kirjasalon tasavalta oli lokakuun vallankumouksen jälkeen inkeriläisten kansannousussa Suomen tuella Venäjästä eronnut inkeriläisten valtio, aikana 23.01.1919 – 05.12.1920, joka oli tarkoitus liittää myöhemmin Suomeen muun Inkerinmaan kanssa. Kirjasalo sijaitsi Pohjois-Inkeriin lukeutuvassa Lempaalassa. Se muodosti ns. Kirjasalon kulmauksen, joka näkyi lovena Suomen vanhassa itärajassa Raudun ja Kivennavan välissä.


title: Kirjasalon tasavalta

text: Kirjasalo oli 30 km² laaja alue, johon kuului viisi kylää ja 400 vakinaista asukasta. Kirjasalolla oli oma suojeluskunta, kunnanvaltuusto ja sanomalehti "Kirjasalon Sanomat", jota julkaisi Pohjois-Inkerin Hoitokunta. Pohjois-Inkerin Hoitokunta julkaisi myös Pohjois-Inkerin postimerkkejä. Pohjois-Inkerillä oli myös oma hymni ja kunniamerkki, "Valkoisen Muurin Risti" ja laivasto, jolla oli yksi ainoa laiva, höyrylaiva "Primernii", joka oli jäänyt taisteluissa inkeriläisille.


title: Kirjasalon tasavalta

text: Kirjasalon asevoimat koostui Pohjois-Inkerin Rykmentistä, jonka riveissä oli 1667 miestä. Rykmentti, sittemmin erikoispataljoona, puolustikin Kirjasaloa bolševikkeja vastaan ja suoritti rajapalvelusta, josta Suomi maksoi kesästä 1919 joulukuulle 1920.


title: Kirjasalon tasavalta

text: Tarton rauhan mukaan Suomi luopui kaikista liittoalueistaan Petsamon vastineeksi. Inkerin lippu laskeutui surujuhlassa 5. joulukuuta 1920 ja Kirjasalon väestö karjoineen marssi Pohjois-Inkerin Erikoispataljoonan ja suruharsoisen Inkerin lipun johdolla yli Rajajoen Suomen puolelle. Bolševikit hävittivät Kirjasalon kostoksi. Myöhemmin 1930-luvulla Valkeasaaren, Lempaalan, Vuoleen ja Miikkulaisen inkeriläisasutus hävitettiin Stalinin vainoissa.


title: Mecha

text: Mecha on kuvitteellinen ihmismäistä robottia muistuttava ulkoinen tukiranka, jota ihmiskuljettaja ohjaa. Se on suosittu aihe science fictionissa ja tietokonepeleissä, mutta toisinaan mechoja esiintyy myös fantasiakirjoissa, joissa ne yleensä esitetään kadonneena teknologiana.


title: Mecha

text: Mechoja käytetään yleensä sotakoneina tai rakennustehtävissä, mutta myös pelastustehtävissä, raskaassa tehdas- tai kaivostyössä, gladiaattorityylisissä taisteluissa tai urheilussa. Ensimmäiset scifikirjallisuuden mechat olivat vuonna 1898 ilmestyneessä H. G. Wellsin "Maailmojen sota" -kirjassa esiintyviä tripodeja. Mechat ovat olleet vuosikymmeniä erityisen suosittuja Japanissa, jossa ne esiintyvät lastenohjelmissa sekä scifimangassa ja -animessa.


title: Mecha

text: Mechojen koot voivat vaihdella niiden käyttötarkoituksen ja tarinankerronnan mukaan. Jotkut mechoista eivät ole juuri tankkia suurempia, kuten sarjoissa Armored Trooper Votoms ja Megazone 23, toiset taas ovat suurempia kuin kerrostalot, kuten Gundamissa, Escaflownessa ja Saber Riderissa. pilvenpiirtäjän kokoluokkaa olevia mechoja on esimerkiksi sarjoissa Space Runaway Ideon, Genesis of Aquarion ja Neon Genesis Evangelion. On olemassa myös mechoja, jotka ovat tarpeeksi suuria sisältääkseen koko kaupungin väestön (Macrossissa); planeetan väestön (Transformersissa ja Diebusterissa); tai galaksin väestön (Getter Robossa ja Tengen Toppa Gurren Lagannissa). Demonbanessa vihjataan mechaan, joka sisältää koko maailmankaikkeuden.


title: Mecha

text: Mechat voivat erota toisistaan paljonkin, mutta niillä on muutamia yhtäläisyyksiä. Nimitys 'jättirobotti' on harhaanjohtava, sillä robotti on itsenäisesti tekoälyllä toimiva laite, kun taas mecha on jonkun ohjaama laite. Toisin kuin robotti, mecha ei välttämättä ole täysin mekaaninen, vaan se voi sisältää eloperäisiä osia, tai olla kokonaan eloperäistä ainesta. Eloperäinen osa voi olla esimerkiksi "hermokäyttöliittymä", jolla mecha liitetään muihin laitteisiin. Rakenteeltaan osittain eloperäisiä mechoja esiintyy esimerkiksi animesarjoissa Neon Genesis Evangelion, Eureka Seven ja Zoids.


title: Mecha

text: Mecha ja mech tarkoittavat molemmat käytännössä samaa asiaa, mutta yleisesti mecha ymmärretään japanilaiseksi ohjatuksi robotiksi ja mech länsimaiseksi. Nimi "mecha" tulee japanin sanasta "meka", joka on lyhennetty lainasana englannin sanasta "mechanical", mekaaninen. Sana "mech" puolestaan juontaa juurensa yhdysvaltalaisesta Battletech-lautapelistä, jossa sillä tarkoitetaan jättiläismäisiä sotakoneita.


title: Mecha

text: Yleinen ero mechan ja mechin välillä on ulkomuoto. Mecha on yleensä rakenteeltaan ihmismäisempi, mech taas konemaisempi. Mechalla saattaa olla esimerkiksi pää tai kypärä, ja kädet, joissa on sormet. Mech on kone, jossa voi olla esimerkiksi ohjaajan hytti, käsinä saattavat toimia tarttuimet ja jalkoina telaketjut.


title: Mecha

text: Mechan innoittamana on käynnistetty hankkeita oikeiden mechojen luomiseksi. Hankkeita on edennyt koekappalevaiheeseen, mutta ne ovat tähän mennessä olleet liian kömpelöitä tai epäkäytännöllisiä sovellettaviksi käytäntöön.


title: Mecha

text: Koekappaleita:


title: Transsendenttinen meditaatio

text: Transsendenttinen meditaatio on Maharishi Mahesh Yogin rekisteröimä mietiskelytekniikka (tavaramerkki). Maharishi Mahesh Yogi loi 1958 tekniikan, jossa käytetään tietynlaisia äänteitä, mantroja. Meditaatiomenetelmän juuret ovat Intian muinaisessa veda-kulttuurissa. TM-liikkeen edustajien mukaan kyseessä on rentouttava ja virkistävä henkinen harjoitus, joka säännöllisesti tehtynä parantaa terveyttä, lisää henkistä suorituskykyä ja edistää ihmisenä kasvamista. Skeptikot ovat väittäneet metodia ylihinnoitelluksi ja liikkeen käyttäneen epärehellisiä tai ainakin perättömiä väitteitä markkinoinnissaan.


title: Transsendenttinen meditaatio

text: Aivan liikkeen alkuaikoina sen gurut kertoivat pidemmälle päässeiden harjoittajien oppivan paitsi levitoimaan, myös muuttumaan näkymättömiksi. Jälkimmäisestä tavoitteesta on sittemmin luovuttu ja lentäminen on muuttunut pomppimiseksi. Myös suomalaiseen politiikkaan 1990-luvun puolessavälissä pyrkineet niin sanotut joogalentäjät, Luonnonlain puolueen (LLP) jäsenet, edustivat transsendenttisen meditaation leiriä.


title: Transsendenttinen meditaatio

text: Rahaa liike kerää pitkälti Maharishi-yliopiston tarpeisiin. Sille nimensä antanut Maharishi Mahesh Yogi tuli tunnetuksi 1960-luvulla The Beatles -yhtyeen henkisenä neuvonantajana, ja yhtyeen jäsenet matkustivat tuolloin Intiaan. Jälkikäteen John Lennon tosin totesi mietiskelyn olleen ”kuin värjättyä vettä”.


title: ITE-taide

text: ITE-taide (lyhenne ITE, "itse tehty elämä") on Suomessa tehtyä kouluttamattomien taiteilijoiden arjen ympäristöissä syntyvää taidetta. Outsider-taide on laajempi, kansainvälinen käsite, jolla tarkoitetaan taidemaailman käytäntöjen ulkopuolisuutta. Näitä käytäntöjä ovat esimerkiksi taidekoulutus, galleriamaailma ja apurahajärjestelmä.


title: ITE-taide

text: ITE-taiteilijat ovat itseoppineita. Heillä ole koulutusta taiteen tekemiseen eivätkä he myöskään pidä ammattitaiteilijoita esikuvinaan tai tarvitse ohjausta ja harrastuspiirin tukea taiteen tekemisessä.


title: ITE-taide

text: ITE-taide on nykykansantaidetta, joka eroaa kansantaiteesta sanoutumalla irti perinteisen kansantaiteen kollektiivisesta luonteesta, sekä perinnesidonnaisuudesta. ITE-taide korvaa ne yksilöllisellä taiteilijuudella ja omaperäisellä luovuudella. Perinteisen kansantaiteen edustaessa esteettisesti korkeatasoista käsityötä ITE-taide on kätevyyteen ja kekseliäisyyteen perustuvaa kansanomaista kuvataidetta.


title: ITE-taide

text: Nimitys "ITE" tulee Veli Granön suomalaisen outsider-taiteen kartoitushankkeelleen vuonna 1999 antamasta nimestä "itse tehty elämä". Lyhennelmän ITE keksi MSL:n kulttuurituottaja Raija Kallionen.


title: ITE-taide

text: ITE-taiteen teokset voivat olla veistoksia, maalauksia, piirroksia, käyttöesineitä, itse keksittyjä soittimia, puutarhoja, arkkitehtuuria, keksintöjä tai koristeltuja laitteita. ITE-taiteelle on tyypillistä teosympäristöjen rakentaminen. Teosympäristöt voivat koostua veistoksista, fantasia-arkkitehtuurista tai muusta ympäristön estetisoinnista. Teokset ovat yleensä paikkasidonnaisia, jotka rakennetaan ja suunnitellaan tiettyyn ympäristöön, jossa ne muodostavat teosryhmiä ja teemallisia kokonaisuuksia. Näitä pihoille tai muualle rakennettuja teoskokonaisuuksia kutsutaan myös "visionääriksisi ympäristöiksi". Esimerkki kotimaisista ITE-ympäristöistä on kansainvälistäkin huomiota Veijo Rönkkösen patsaspuisto Parikkalassa.


title: ITE-taide

text: ITE-taiteen teosympäristöt saattavat olla suuria, pitkään tehtäviä hankkeita. Vuosien työ teoskokonaisuuden rakentamiseksi on osa teoksen merkitystä ja kokonaisvaikutusta. Teoksissa voi olla myös gigantismia, kuten esimerkiksi Matias Keskisen vuonna 1989 tuhoutuneessa "Kekkospäässä" (1984).


title: ITE-taide

text: Teokset ovat usein kollaaseja tai assemblaaseja, joissa yhdistellään eri materiaaleja ja tekniikoita. Muille arvoton ruosteinen metalliromu, harmaantunut laudanpätkä tai muu kierrätysmateriaali voi saada ITE-veistoksen hahmossa uuden elämän. ITE-taiteessa kukoistavat kierrätys ja niin sanottu bricolage-estetiikka. Keksitään uusia käyttötapoja sellaisille tekniikoille ja materiaaleille, joita ei ole alun perin tarkoitettu taidekäyttöön. ITE-taiteilijat käyttävät usein jäte- ja luonnonmateriaaleja sekä sekä rautakauppa- ja kierrätysmateriaaleja, joiden käsittelyyn tarvittavien tekniikoiden perusteet on usein opittu ammatissa tai kansanomaisen mallioppimisen kautta.


title: ITE-taide

text: ITE-taiteen yleisiä tekniikoita ja materiaaleja ovat:


title: ITE-taide

text: ITE-taiteelle on tyypillistä yksilön itseilmaisun ja maailmankatsomuksen esilletuonti. ITE-teoksissa esiintyy runsaasti yhteiskunnallisia, poliittisia, uskonnollisia ja elämänkatsomuksellisia kannanottoja. Esimerkiksi Ensio Tuppurainen on arvostellut teoksissaan suomalaisia poliitikkoja asioiden huonosta hoitamisesta ja lupausten pettämisestä. Matti Rutanen sai vuonna 1937 kertomuksiensa mukaan näyn, jossa Jumala vaati häntä rakentamaan kunniakseen patsaan. "Maapallopatsaan" varsinainen rakentaminen alkoi vuonna 1950.


title: ITE-taide

text: ITE-taiteen aiheet kumpuavat kansanelämästä, historiasta, päivänpolitiikasta tai saduista, tarinoista ja eksotiikasta. Luonteenomaista teoksille on esittävyys. Tyypillisiä aiheita ovat eläimet ja julkisuuden henkilöt, joko näköishahmoina tai fantasian värittäminä luomuksina. Usein teokset sisältävät kantaa ottavia viestejä, joita tekijä painokkaasti julistaa.


title: ITE-taide

text: Nykykansantaiteilijat ovat taidemaailman ulkopuolella työskenteleviä itseoppineita taiteilijoita, joiden taide perustuu heidän elämäntapaansa liittyvään itselähtöiseen visuaaliseen ilmaisuun. Nykykansantaide on tekijänsä elinympäristöön ja kokemusmaailmaan sitoutuvaa taidetta – tapa elää esteettisiä arvoja korostavaa hyvää elämää.


title: ITE-taide

text: Monet ITE-taiteen tekijät ovat tehneet elämäntyönsä muualla kuin taiteessa. Työn ohessa he ovat rakentaneet omia pienoismaailmojaan kotona tai pihapiirissä. Monet heistä asuvat maaseudulla. Monet ITE-taiteilijat aloittavat aktiivisen taiteen tekemisen vasta eläkkeelle jäätyään. ITE-taidetta onkin kuvaitu "kolmannen iän ja ylimääräisen ajan taiteeksi".


title: ITE-taide

text: Tyypillistä ITE-taiteen esittelyissä ovat taiteilijan itseoppineisuuden ja taiteellisen suvereniteetin korostaminen. Kuitenkin rajankäynti ammattitaiteilijoiden ja ITE-taiteilijoiden välillä on tavallista. Kuvataidekriitikko Veikko Halmetojan mukaan suomalaiseen nykytaiteeseen on ilmestynyt ammattitaiteilijoita, jotka ammentavat vaikutteita kuvalliseen ilmaisuunsa ITE-taiteesta. Tällaisina taiteilijoina hän mainitsee esimerkiksi Tapani Kokon, Jasmin Anoschkinin ja Tuija Teiskan.


title: ITE-taide

text: Ammattitaidetta myös kyseenalaistetaan vertaamalla sitä ITE-taiteeseen. Esimerkiksi "Kalevan" toimittaja Jukka Turunen arvioi, että "Poliittisesti korrekteimpia kuvantekijöitä taitavat olla erilaisten apurahojen turvin poliittista taidetta tekevät nykytaiteilijat". Kirjoittajan mielestä esimerkiksi Ensio Tuppuraisen parikymmentä vuotta sitten ruskeilla pölkkykirjaimilla oranssiselle pohjalle vetäisemä MUUKALAISET MUUALLE MUILUTTAMAAN -kyltti on "aina vaan ajankohtaisempi".


title: ITE-taide

text: ITE termin yleistyttyä sitä on käytetty kuvaamaan monia kuvataiteen ulkopuolisia ilmiöitä. Taidelajin tuntija, kuvataiteilija Erkki Pirtola on pitänyt muun muassa Lordin voittoa Eurovision laulukilpailussa 2006 ITE-taiteen voittona.


title: ITE-taide

text: ITE-taiteen esittely sai alkunsa Suomessa Maaseudun Sivistysliiton ja Kaustisen Kansantaiteenkeskuksen hankkeissa, joissa tutkittiin ja esiteltiin visuaalisen nykykansantaiteen muotoja. Jo ennen ITE-hanketta valokuvaaja Veli Granö oli taltioinut kansantaiteilijoiden teoksia. Hän julkaisi ensimmäisen asiaa käsitelleen kirjan, "Onnela" (1989).


title: ITE-taide

text: Maaseudun Sivistysliiton 2000-luvun alussa aloittamat alueelliset ITE-taiteen kartoitusprojektit ovat lisänneet tietoa suomalaisesta nykykansantaiteesta sekä kartuttaneet ITE-museon teoskokoelmaa. ITE-kartoitukset ovat vuoteen 2015 mennessä ulottuneet jo Varsinais-Suomeen, Kainuuseen, Keski- ja Pohjois-Pohjanmaalle, Pohjois-Karjalaan, Keski-Suomeen, Lappiin ja Kaakkois-Suomeen.


title: ITE-taide

text: "Pääartikkeli: ITE-museo"


title: ITE-taide

text: ITE – Nykykansantaiteen museo perustettiin Kaustiselle vuonna 2001 hallinnoimaan saatuja lahjoituksia ja teosostoja. ITE-museo siirtyi Kokkolan maakuntamuseon alaisuuteen vuonna 2009, jolloin K.H. Renlundin museo, Maaseudun Sivistysliitto ja Kaustisen kunta solmivat sopimuksen yhteistyöstä ja -omistuksesta. Nyttemmin yhteistyösopimus on Kokkolan kaupungin ja Maaseudun Sivistysliiton välinen. Keväästä 2015 alkaen ITE-taiteen vaihtuvia näyttelyjä on esitelty K.H.Renlundin museokorttelissa omassa rakennuksessa. ITE-taiteen näyttelyt tuotetaan yhteistyössä Maaseudun Sivistysliiton kanssa. ITE-museo esittelee Maaseudun Sivistysliiton ITE-kokoelman teoksia, Dallmeiereiden laajan lahjoituskokoelman teoksia sekä vaihtuvia vierailevia näyttelyitä.


title: ITE-taide

text: ITE-museon kokoelmaan kuuluu noin 350 teosta tai teoskokonaisuutta lähes 50 nykykansantaiteilijalta. Lukumäärässä ei ole kuitenkaan mukana esimerkiksi laaja Ilmari Salmisen teosten kokoelma, johon kuluu lähes 1000 piirrosta, kollaasia ja installaatiota. ITE-kokoelmassa on veistoksia, maalauksia, piirroksia ja valokuvia sekä suuri määrä haastattelumateriaalia ja filmejä. ITE-museon kokoelmat omistaa Maaseudun Sivistysliitto. ITE-kokoelman teoksia lainataan ja niiden pohjalta on koottu useita näyttelyitä, joita on esitetty sekä kotimaassa että ulkomaisissa outsider-taiteen katselmuksissa.


title: ITE-taide

text: ITE-kokoelmateoksia alettiin luetteloida digitaalisen tietokantaan (DigITE) vuonna 2011. DigITE on Maaseudun Sivistysliiton omistama sähköinen arkisto, jonne on lisäksi taltioitu kartoitushankkeissa syntynyttä materiaalia, kuten taiteilijatietoja ja teoskuvia.


title: ITE-taide

text: Vuonna 2005 ITE-museo sai haltuunsa hannoverilaisen lääkäripariskunnan Maija ja Volker Dallmeierin keräämän kokoelman. Kyseessä on arvokas eurooppalaisen naiivin ja outsider-taiteen yksityiskokoelma, jonka kartuttaminen alkoi 1970-luvulla. Dallmeierit matkustivat kaikkialle Eurooppaan tapaamaan naiiveja ja outsider-taiteilijoita, joiden teokset ovat nykyään tunnettuja. Maija Dallmeier, joka syntyi Suomessa, sekä hänen miehensä viettävät aikaa säännöllisesti Hämeessä. Pariskunta on seurannut aktiivisesti nykykansantaiteen arvostuksen heräämistä ja nousua Suomessa. Kokoelma sisältää yli 200 taideteosta 57 taiteilijalta 17 maasta, sekä laajan kirjakokoelman. Siinä on maalauksia ja pienoisveistoksia. Kokoelman taiteilijoita ovat muun muassa Andre Bauchant, Enrico Benassi, Erich Bödeker, Emerik Fejes, Nikifor, Hector Trotin, Josef Wittlich ja Anna Zemankova. Suomalaista taiteilijoista kokoelmassa on teoksia Håkan Brunbergilta ja Enni Idiltä. Kokoelman veistoksissa korostuu uskonnollinen teema ja veistokset ovat pääsääntöisesti Puolasta.


title: ITE-taide

text: ITE-taidetta lähellä on myös taidelaitos Haihatus, joka järjesti ensimmäisen valtakunnallisen "takapihan taiteilijoiden" näyttelyn Nokan vanhalla kyläkoululla Hartolassa kesällä 2000. Keskus muutti Joutsaan vuonna 2002, jossa Haihatuksen kesänäyttely esittelee vuosittain noin parinkymmenen nykytaiteilijan teoksia "sosiaalisen rajattomuuden periaatetta noudattaen sisällä talossa, ulkorakennuksissa, puutarhassa ja pellolla".


title: ITE-taide

text: Vuodesta 2000 lähtien ITE-taiteen näyttelytoiminta on ollut jatkuvaa. ITE-näyttelyitä on nähty useissa suomalaisissa taidemuseoissa, suurimpana vuoden 2005 Omissa Maailmoissa – Toinen taide -näyttely nykytaiteen museo Kiasmassa sekä siihen liittynyt Töölonlahden ITE-veistospuisto. Vuodesta 2012 lähtien ITE-toimintaa on arkistoitu Maaseudun Sivistysliiton sivuille. Ajankohtaisista ITE-näyttelyistä ja muusta ITE-toiminnasta tiedotetaan ITEnet -verkkoportaalissa.


title: ITE-taide

text: Suomalaista ITE-taidetta on esitelty myös useissa kansainvälisissä näyttelyissä muun muassa Lontoossa ja Budapestissa 2004, Moskovassa 2005. Pariisissa 2006, Randersissa, Tanskassa 2008.


title: ITE-taide

text: Seuraavia henkilöitä on esitelty ITE-taiteilijoina näyttelyissä ja ITE-taiteen vuosikirjoissa vuodesta 2000 alkaen.Kulttuurikustantamo Maahenki on vuodesta 2002 julkaissut Nykykansantaiteen vuosikirjoja. Kyseinen sarja perustuu suurelta osin maakunnallisten ITE-taiteen kartoitushankkeiden esiin nostaman taiteen esittelyyn, mutta kirjoissa on myös pyritty määrittämään ITE-taiteen paikkaa taiteen kentällä. Vuosikirjojen formaatissa on ilmestynyt kaksi erillisteosta: uskonnolliseen ITE-taiteeseen keskittynyt I"TE hengessä" ja englanniksi ITE-taidetta esittelevä "ITE Art in Finland".


title: Zdzisław Beksiński

text: Zdzisław Beksiński (24. helmikuuta 1929 – 22. helmikuuta 2005) oli puolalainen taidemaalari ja valokuvaaja. Hänen kuuluisimpia töitään ovat surrealistiset, lohduttomat post-apokalyptiset visiot, joita hän maalasi "fantastisella kaudellaan" 1970-luvulta 1980-luvun loppupuolelle.


title: Zdzisław Beksiński

text: Ennen muuttoaan Varsovaan vuonna 1977 Beksiński poltti kasan maalauksia takapihallaan, koska ne olivat hänen mielestään liian henkilökohtaisia tai koska hän ei ollut niihin tyytyväinen. 1990-luvun alkupuolella hän maalasi enimmäkseen surrealistisia muotokuvia ja ristejä. Myöhemmin 90-luvulla hän löysi digitaalisen kuvankäsittelyn ja keskittyi siihen kuolemaansa saakka. Kaikki Beksińskin maalaukset ovat nimettömiä.


title: Zdzisław Beksiński

text: Beksińskin vaimo Zofia kuoli 1998 ja hänen poikansa Tomasz teki itsemurhan jouluaattona 1999. Beksiński itse puukotettiin kuoliaaksi hieman ennen syntymäpäiväänsä vuonna 2005. Murhasta pidätettiin hänen pitkäaikaisen assistenttinsa, teini-ikäinen poika kavereineen, ja syynä oli ilmeisesti se, ettei Beksiński ollut antanut heille lainaksi rahaa.


title: Kristiina Wegelius

text: Kristiina Marketta ”Tintti” Wegelius (s. 12. lokakuuta 1960 Helsinki) on suomalainen taitoluistelija. Hän sijoittui Euroopan-mestaruuskilpailuissa kolmesti neljänneksi vuosina 1979–1981, kaksi kertaa maailmanmestaruuskilpailuissa kuudenneksi (1981 ja 1983) ja olympialaisissa kymmenenneksi 1980.


title: Kristiina Wegelius

text: Wegelius asuu nykyisin Québecissä avioiduttuaan kanadalaisen John Fitzpatrickin kanssa vuonna 1995. Hän toimii valmentajana ja koreografina kierrettyään kilpauran jälkeen kymmenisen vuotta jääshowtähtenä muun muassa "Disney on Ice" -tapahtumassa.


title: Kristiina Wegelius

text: Wegeliuksen tytär Khayla tanssii Hollannin kansallisbaletissa.


title: Don Quijote

text: Don Quijote, koko nimeltään Neuvokas ritari don Quijote Manchalainen () on espanjalaisen Miguel de Cervantesin (1547–1616) kahtena niteenä vuosina 1605 ja 1615 ilmestynyt veijariromaani. Sitä pidetään nykyaikaisen romaanitaiteen perustajana ja yhtenä maailmankirjallisuuden suurista klassikoista.


title: Don Quijote

text: Köyhä maalaishidalgo Alfonso Quijano (”hidalgo” on espanjalaisista aatelisarvoista alhaisin), joka menettää järkensä liikaa ritariromaaneja ahmittuaan, päättää lähteä maailmalle taistelemaan vääryyttä vastaan ja puolustamaan sorrettuja ratsastaen vanhalla kaakillaan Rosinantella. Hän ottaa nimekseen don Quijote Manchalainen ja pukeutuu ruosteiseen haarniskaan (”don” on korkeampi aatelisarvo ja ”quijote” on espanjaksi reisisuojus eli haarniskan osa). Aseenkantajakseen hän ottaa pelkurimaisen, viekkaan ja maalaisjärkeä käyttävän Sancho Panzan, joka nimittää isäntäänsä ”surkean hahmon ritariksi”.


title: Don Quijote

text: Don Quijote, lämminsydäminen ja herkkä herrasmies, on selvästi hourupäinen useimpien ihmisten mielestä, ja herättää heissä ihmetystä ja hilpeyttä. Myös miehen ulkonäkö hämmästyttää, hän on luiseva ja kasvoiltaan laiha; posket ovat välillä niin kuopalla, että ”niiden sisäpinnat suutelevat toisiaan”. Hän luulee tavallisia majataloja lumotuiksi linnoiksi, lampaita kääpiöiksi ja talonpoikaistyttöjä kauniiksi prinsessoiksi. Hän taistelee jättiläisiksi luulemiaan tuulimyllyjä vastaan ja kuvittelee, että naapurissa asuva maalaistyttö on Dulcinea Tobosolainen, kaunis neitsyt, jolle hän vannoo ikuista rakkauttaan ja uskollisuuttaan.


title: Don Quijote

text: Sancho Panzakin pitää isäntäänsä hulluna, mutta hän osallistuu leikkiin, koska toivoo rikastuvansa. Hän ja Quijote päättävät, että koska Dulcinea ei ole kaunis eikä tuoksu hyvältä, hänet on varmasti noiduttu ja sankarien tehtävänä on poistaa lumous. Parivaljakon elämänasenteiden, Panzan realismin ja don Quijoten idealismin vastakkaisuus, valottaa tapahtumia kahdesta näkökulmasta.


title: Don Quijote

text: Monien seikkailujen jälkeen yksi don Quijoten ystävistä, pakottaakseen tämän palaamaan kotiin retkiltään, naamioituu ritariksi, voittaa vastustajansa, ja vaatii tätä luopumaan ritariseikkailuistaan vuodeksi. Don Quijote päättää ryhtyä maaseudulle paimeneksi mutta sairastuu. Kirjan toisen osan lopussa, kuolinvuoteellaan, don Quijote huomaa oman narrimaisuutensa ja tajuaa tekonsa hullutuksiksi. Teoksen ensimmäinen osa on muodoltaan hajanainen ja koostuu erillisistä seikkailuepisodeista. Toinen on sävyltään tummempi ja syvällisempi, ja se kuvaa päähenkilöiden psykologista kehitystä, mutta ei kuitenkaan luovu humoristisesta otteestaan.


title: Don Quijote

text: Cervantes sanoo kirjansa lopussa, että hänen ainoa tarkoituksensa on ”esittää ansion mukaan halveksittaviksi nuo mahdottomat ja typerät ritariromaanit”. Siinä hän onnistuukin, mutta teos on paljon muutakin kuin parodia. Romaanin sankari, hassahtava don Quijote, ei ole vain parodiahenkilö vaan edustaa ikuista idealistia, haaveilijaa, tai runoilijaa, joka etsii elämästä muuta kuin pelkkiä realiteetteja ja tämän takia joutuu toistuvasti ja tragikoomisella tavalla vastakkain maailman karujen lainalaisuuksien kanssa. Tästä syystä hän herättää lukijoiden myötätunnon kaikessa naurettavuudessaankin.


title: Don Quijote

text: "Don Quijoten" vaikutus romaanitaiteeseen on suuri. Esimerkiksi Walter Scott, Charles Dickens, Gustave Flaubert ja Fjodor Dostojevski ovat saaneet siitä vaikutteita. Suomessa "Don Quijote" toimi innoittajana muiden muassa Aleksis Kivelle tämän kirjoittaessa "Seitsemää veljestä".


title: Don Quijote

text: "Don Quijote" ilmestyi suomeksi J. A. Hollon käännöksenä 1927–1928. Yrjö Jylhä sommitteli teoksessa olevat runot suomeksi. Jyrki Lappi-Seppälän uusi käännös ilmestyi vuonna 2013. Uudessa suomennoksessa runot on tulkinnut Jukka Koskelainen.


title: Don Quijote

text: Romaanista on tehty useita filmatisointeja, baletti, ooppera "Don Quichotte" ja musikaali "Mies La Manchasta". Lukuisat kuvataiteilijat, muiden muassa Salvador Dalí ja Pablo Picasso, ovat saaneet romaanista innoitusta tauluihinsa.


title: Don Quijote

text: Don Quijoten suosio on merkittävä matkailuvaltti teoksen tapahtumapaikalle, joka on Espanjan maakunta Kastilia- La Mancha. Siellä sijaitsevat myös kuuluisat tuulimyllyt.


title: Laivanupotus

text: Laivanupotus, joka tunnetaan myös nimillä shippaus, merisotapeli ja laivastopeli, on kahden pelaajan lautapeli, jossa tarkoituksena on tuhota vastustajan laivasto. Vaikka peli sopii pelattavaksi kynällä ja (ruutu)paperilla, sen saa myös lautapeliversiona ja tietokonepelinä.


title: Laivanupotus

text: Peliä pelataan kahdella pelialueella joka kumpikin on jaettu 10*10 ruutuun. Vaakariviin merkitään kirjaimet A-J ja pystyriviin numerot 1-10. Peli aloitetaan sijoittamalla oikeanpuoleiseen ruudukkoon omat laivat jotka ovat:


title: Laivanupotus

text: tai esimerkiksi


title: Laivanupotus

text:
Laivat eivät saa koskettaa toisiaan kuin kulmittain, eivätkä ne myöskään voi olla vinottain.
(Joissain säännöissä ei sallita kulmittain koskemistakaan, toisissa taas ei kosketusrajoituksia ole.) Pelaajat eivät saa nähdä toistensa laivastoja. Kun kumpikin pelaaja on asettanut laivansa peli alkaa. Vuorotellen kumpikin pelaaja ilmoittaa sen ruudun koordinaatit johon haluaa ampua, kuten F-5, jonka jälkeen toinen pelaaja ilmoittaa osuiko ammus. Osumasta saa lisävuoron.


title: Laivanupotus

text: Kun laivan jokaiseen ruutuun on osunut ammus, laiva uppoaa. Silloin laivan menettänyt pelaaja ilmoittaa laivan uponneen. Vasemmanpuoleiseen ruudukkoon pelaaja merkitsee ampumansa ammukset. Jos ammus on osunut, merkitään rasti. Jos ammus menee ohi, merkitään ympyrä. Kun pelaajan omaan laivaan osuu, osumakohta merkitään piirtämällä siihen rasti. Vastustajan laivan upottua kannattaa merkitä sen ympärille ympyrät, koska sen lähellä ei voi olla laivaa.


title: Laivanupotus

text: Pelin voittaa pelaaja, joka ensimmäisenä upottaa vihollisen koko laivaston.


title: Laivanupotus

text: Peliin voidaan myös ottaa useampia laivoja, mutta silloin myös pelialueesta pitää tehdä suurempi.


title: Laivanupotus

text: Peliä voi myös pelata siten, että ammutaan kolme laukausta kerrallaan. Silloin pitää sopia ilmoitetaanko erikseen että mikä osui ja mikä ei, kuten esimerkiksi F-5 osui, E-3 ja E-4 eivät tai vain yksi osui, kaksi hutia.


title: Laivanupotus

text: Laivat voidaan sijoittaa tavallisesta pelistä poiketen koordinaatiston pisteisiin. Tällöin laivat voidaan pirtää ruutupaperin ruutujen väliin. Tämä versio korostaa pelin matemaattista luonnetta. Samalla vektorien käyttöä voi opetella ampumalla paikkavektoreilla.


title: Itäkarjalaisten kansannousu

text: Suomen heimosotiin ja Venäjän sisällissotaan liittyvä Itä-Karjalan kansannousu kesti loka-marraskuusta 1921 tammi-helmikuuhun 1922. Tarkoituksena oli vähintään kiinnittää kansainvälistä huomiota Itä-Karjalan tilanteeseen, mutta kaikkein tärkeimpänä tavoitteena oli vapaa ja kansallinen, Neuvosto-Venäjästä riippumaton Itä-Karjala. Suomi yritti siirtää Itä-Karjalan Kansainliiton ratkaistavaksi, mutta se ei ottanut tapausta käsiteltäväkseen.


title: Itäkarjalaisten kansannousu

text: Kansannousun syinä olivat itäkarjalaisten vuoden mittainen kokemus bolševikkien vallasta ja elintarvikepulasta, heimoaktivistien halu korjata ”häpeärauhan” eli Tarton rauhan tuloksia ja Suomessa maanpaossa olevien itäkarjalaisten kaipuu kotiin. Suomalaiset heimoaktivistit, muun muassa edesmenneen Repolan nimismiehen Bobi Sivénin apulainen Jalmari Takkinen, olivat käyneet kesällä 1921 Itä-Karjalassa nostattamassa kansaa. Itäkarjalaiset talonpojat kutsuivat itseään "metsäsisseiksi", ja syksyllä 1921 merkittävä osa Vienan Karjalaa oli heidän hallussaan.


title: Itäkarjalaisten kansannousu

text: Kansannousun ratkaiseva hetki oli "Karjalan Metsäsissijärjestön" edustajainkokous lokakuun puolivälissä. Kokouksessa päätettiin irrottaa Itä-Karjala Neuvosto-Venäjästä.


title: Itäkarjalaisten kansannousu

text: Kansannousun johtoryhmän muodostivat henkinen johtaja Ukki Väinämöinen eli "Vaseli Levonen", aseellinen johtaja Ilmarinen eli Jalmari Takkinen sekä Ossippa Borissainen (Borissof). Kansannousuun osallistui itäkarjalaisten lisäksi 500 suomalaista.


title: Itäkarjalaisten kansannousu

text: Kansannousu oli heimosotien joukossa sikäli poikkeuksellinen, että tällä kertaa spontaani toiminta nousi itäkarjalaisten eikä suomalaisten puolelta. Koko kansannousu oli itäkarjalaisten käsissä ja viimeiset taistelevat osastot olivat itäkarjalaisia. Kansannousu käynnistyi itäkarjalaisten surmatessa kaikki paikalliset kommunistit. Varsinaiset sotatoimet alkoivat loka-marraskuussa 1921. Noin 2 500 metsäsissin menestys oli alussa hyvä puutteellisesta varustuksesta huolimatta. Itäkarjalaiset saivat ulkomailla haluamaansa julkisuutta. He myös uskoivat saavansa Suomesta apua, mutta he eivät tätä kuitenkaan saaneet. Virallinen Suomi ei antanut järjestää värväystä, mutta ei myöskään estänyt yksittäisten heimoaktivistien rajanylityksiä. Humanitääristä apua itäkarjalaisille päätettiin antaa.


title: Itäkarjalaisten kansannousu

text: Se, että suomalaiset tukivat itäkarjalaisia Tarton rauhansopimuksesta huolimatta, viilensi huomattavasti Suomen ja Neuvosto-Venäjän välejä. Puna-armeijan komentaja Lev Trotski ilmoitti, että hän voisi marssia Helsinkiin. Neuvosto-Venäjän joukot iskivät 20 000 miehen voimalla Muurmannin radalta itäkarjalais-suomalaisia joukkoja vastaan. Metsäsissien vastarinta romahti täysin vihollisen ylivoiman, nälän ja pakkasen takia. Itäkarjalaiset joutuivat pakokauhun valtaan, ja joukot alkoivat vetäytyä Suomen rajaa kohti. Varmaksi käyneestä tappiosta huolimatta sotaa yritettiin vielä pitkittää. Kansannousun loppuvaiheessa Suomessa tapahtui kommunistinen läskikapina ja heimosoturit toivoivat, että tämä saisi virallisen Suomen puuttumaan Neuvosto-Venäjän toimiin. Näin ei käynyt, vaan sisäministeri Heikki Ritavuori tiukensi rajavalvontaa ja esti elin- ja ampumatarvikkeiden sekä vapaaehtoisten kulun rajan yli. Ritavuoren murha 14. helmikuuta 1922 ei muuttanut tilannetta. Kansannousun johdosta 1. kesäkuuta 1922 Suomi ja Neuvosto-Venäjä sopivat Moskovassa rajarauhasta. Sopimuksessa osapuolet sitoutuivat supistamaan rajavartijoiden määrää ja pitämään alueella vakituisesti asumattoman väestön pois toisen alueelta. Kansannousun loppuvaiheessa Suomeen saapui noin 30 000 karjalaista pakolaista.


title: Itäkarjalaisten kansannousu

text: Itä-Karjalan kansannousu oli viimeinen heimosota. Seuraavan kerran Itä-Karjalassa sodittiin jatkosodassa.


title: Jennifer Connelly

text: Jennifer Lynn Connelly (s. 12. joulukuuta 1970 New York, New York) on yhdysvaltalainen näyttelijä. Hän aloitti elokuvauransa jo teini-ikäisenä 1980-luvulla, mutta teki varsinaisen läpimurtonsa vasta 2000-luvun alussa. Vuonna 2002 hänet palkittiin muun muassa parhaan naissivuosan Oscar-palkinnolla roolistaan elokuvassa "Kaunis mieli" (2001).


title: Jennifer Connelly

text: Connelly syntyi New Yorkissa vuonna 1970 ja varttui enimmäkseen Brooklyn Heightsin naapurustossa Brooklynissa. Hän on perimältään isänsä puolelta osittain irlantilainen ja osittain norjalainen ja äitinsä puolelta aškenasijuutalainen.


title: Jennifer Connelly

text: Connelly aloitti uransa mallina kymmenenvuotiaana ja esiintyi sekä lehti- että televisiomainoksissa. Ensimmäisen elokuvaroolinsa hän sai vuonna 1984 ilmestyneestä elokuvasta "Suuri gangsterisota", jossa hän esitti nuorta Deborahia. Vuonna 1986 hän esitti pääosaroolia Jim Hensonin ohjaamassa fantasiaelokuvassa "Labyrintti", joka oli pitkään, 2000-luvulle saakka, hänen tunnetuin roolinsa. Näyttelemisen ja mallintöiden ohella hän julkaisi 1980-luvulla Japanissa japaniksi lauletun musiikkisinglen nimeltä ”Monologue of Love”.


title: Jennifer Connelly

text: Connelly piti 1980-luvun lopulla pienen tauon näyttelemisestä, mutta jatkoi uraansa 1990-luvulla, jonka aikana hän esiintyi yhdeksässä teatterielokuvassa ja yhdessä televisioelokuvassa. Vuonna 1992 hän esiintyi Jason Priestleyn kanssa Roy Orbisonin musiikkivideossa ”I Drove All Night”. 2000-luvun alussa Connelly esiintyi muun muassa Darren Aronofskyn ohjaamassa elokuvassa "Unelmien sielunmessu", jossa esitti huumeriippuvaista Marionia, ja Ron Howardin ohjaamassa elokuvassa "Kaunis mieli", jossa esitti Aliciaa, John Forbes Nashin puolisoa. Hän sai suorituksestaan "Unelmien sielunmessussa", jonka on mainittu olevan hänen aikuisiän läpimurtoroolinsa, muun muassa Independent Spirit Award -ehdokkuuden ja suorituksestaan "Kauniissa mielessä" hänet palkittiin muun muassa parhaan naissivuosan Oscarilla, Golden Globella ja BAFTA-palkinnolla.


title: Jennifer Connelly

text: Connellyn 2000-luvun muita elokuvatöitä olivat muun muassa samannimiseen sarjakuvaan perustuva "Hulk" (2003), jossa hän esittää Bruce Bannerin rakkauden kohdetta Betty Rossia, Andre Dubus III:n romaaniin "House of Sand and Fog" perustuva "Hiekan ja sumun talo" (2003), kauhuelokuva/trilleri "Tumma vesi", uusintaversio vuonna 2002 tehdystä japanilaiselokuvasta "Honogurai mizu no soko kara", sekä "Blood Diamond – veritimantti" (2006), jossa hän esittää toimittaja Maddy Bowenia.


title: Jennifer Connelly

text: Connelly opiskeli vuodesta 1988 alkaen englantia Yalen yliopistossa, josta hän siirtyi kaksi vuotta myöhemmin opiskelemaan draamaa Stanfordin yliopistoon. Hän ei lopulta valmistunut opinnoistaan kummastakaan yliopistosta.


title: Jennifer Connelly

text: Connelly on ollut vuodesta 2003 naimisissa englantilaisen näyttelijän Paul Bettanyn kanssa. He tapasivat toisensa "Kauniin mielen" kuvauksissa. Parilla on kaksi yhteistä lasta: 5. elokuuta 2003 syntynyt poika Stellan (nimetty Stellan Skarsgårdin mukaan) ja tytär Agnes Lark, joka syntyi 31. toukokuuta 2011. Connellylla on myös vuonna 1997 syntynyt poika suhteestaan valokuvaaja David Duganin kanssa. Ennen Dugania Connelly oli 1990-luvun alkupuolella kihloissa näyttelijä Billy Campbellin kanssa, joka näytteli hänen kanssaan elokuvassa "Rocketeer" (1991).


title: Paristo

text: Paristo (arkikielessä myös "patteri") on kemiallisen reaktion tuloksena syntyvän jännitteen lähde, yksi sähkölaitteiden mahdollisista teholähteistä.


title: Paristo

text: Paristo koostuu yhdestä tai useammasta sarjaan kytketystä sähköparista, joiden elektrodeilla tapahtuvista kemiallisista reaktioista syntyy sähköjännite. Miinuskohtiolla tapahtuu anodinen hapettuminen ja pluskohtiolla katodinen pelkistyminen. Elektronit virtaavat negatiivisesta navasta johtimen välityksellä positiiviseen napaan. Kuitenkin sähkövirran määritelmän mukainen suunta jännitelähteen (pariston) ulkopuolella on elektronien suuntaan nähden päinvastainen. Virran suunnalla on merkitys tasavirtalaitteissa, missä virran suunta ei vaihdu. Paristolla, niin kuin jokaisella teholähteellä, on sisäinen resistanssi. Pariston sisäinen resistanssi kasvaa pariston kuluessa. Jos paristo oikosuljetaan, virtaa rajoittaa ainoastaan pariston sisäinen vastus. Sähköparistoja on monenlaisia pienistä korvakuulokkeiden ja taskulaskinten paristoista suuriin erikoisakkuihin. Akut eroavat muista paristoista siinä että ne voidaan ladata uudestaan.


title: Paristo

text: Paristot ovat vaarallista jätettä eikä niitä saa laittaa muun jätteen sekaan. Paristot voi viedä kauppojen pahvisiin keräyslaatikoihin, jotka löytyvät kassojen läheisyydestä.


title: Paristo

text: Alessandro Volta kehitti vuonna 1775 teorian staattista sähköä varastoivasta laitteesta, mistä ovat syntyneet nykyiset kondensaattorit ja vuonna 1799 hän kehitti sinkki- ja hopealevyistä muodostuvan ensimmäisen sähköparin, Voltan patsaan, minkä hän julkisti vuonna 1800.


title: Paristo

text: Daniellin pari eli Daniellin elementti on 1820-luvulla kehitetty, pääasiassa tutkimustarkoituksiin käytetty sähköpari, jossa on kuparinen katodi kuparisulfaattiliuoksessa ja sinkkinen anodi sinkkisulfaattiliuoksessa.


title: Paristo

text: Sinkki-hiili-paristo on perinteinen halpa kuivaparistotyyppi.


title: Paristo

text: Alkaliparistot ovat paristoja, jotka kehittävät energiaa sinkin ja mangaanidioksidin (MnO) välisissä reaktioissa.


title: Paristo

text: Litiumparistoja on monilla hieman erilaisilla kemiallisilla koostumuksilla. Monien litiumparistojen napajännite on noin 3 volttia. Litiumparistoja valmistetaan paljon nappimallisina ja niiden itsepurkautuminen on vähäistä, joten ne sopivat hyvin esim. kellojen, laskimien, kameroiden tai varmennusmuistien paristoiksi.


title: Paristo

text: Tavallisimpia paristoja ovat pyöreät, sormiparistoiksikin kutsutut sauvaparistot, joita käytetään mm. pöytäkelloissa, radionauhureissa, taskulampuissa sekä kannettavissa cd-soittimissa. Niiden nimellisjännite on 1,5 volttia, ja niiden jännite voi olla 0,9 voltista 1,6 volttiin.


title: Paristo

text: Suurimmat pyöreät (lieriömäiset) paristot ovat ANSI-tyyppiä D (IEC: LR20). Keskikokoiset C (IEC: LR14), ja pienet ns sauvaparistot ovat tyyppiä AA (IEC: LR6). Kameran paristoksi kutsuttu AAA-paristo (IEC: LR03) on tätäkin pienempi, ja myös lyhyempi - sen pituus vastaa kahden rinnakkain asetetun 20 sentin kolikon leveyttä ilman anodin kohoutumaa.


title: Paristo

text: Nappiparistoksi (, ) kutsutaan pieniä pyöreitä vaatteiden nappien näköisiä ja kokoisia paristoja. Nappiparistoja käytetään pienikokoisissa ja vähän virtaa käyttävissä kannettavissa laitteissa kuten rannekelloissa, taskulaskimissa, polkupyörien elektronisissa nopeusmittareissa, sähköisissä sanakirjoissa ja muun muassa soivissa onnittelukorteissa. Litiumnappiparistoja käytetään myös monien sähkölaitteiden kellopiirin tai SRAM-asetusmuistin varmistusparistona.


title: Paristo

text: Tyypillisiä nappiparistoja ovat R43 ja R44.


title: Paristo

text: "Lähteet: mm. http://hycell.de/akkus-batterien/knopf-spezialzellen"


title: Paristo

text: Litteää 4,5 voltin paristoa on käytetty mm. taskulamppujen paristona. Sen sisällä on kolme sarjaan kytkettyä 1,5 voltin paria. Litteässä 4,5 voltin paristossa katodikieli (-) on pidempi kuin anodikieli (+).


title: Paristo

text: Koska nykyään lampuissa 4,5 voltin paristo kielekkeineen on harvinainen, on myyntiin tullut akkupaketteja, jonne voi laittaa muovisen kuoren sisälle kolme 1,5 voltin AA-paristoa, jotka yhdessä sarjaan kytkettynä tuottavat halutun 4,5 V. Litteä paristo on ollut yleinen 1940-luvulta Wehrmachtin kenttätaskulampusta alkaen, mutta myös niin ikään metallikuorisena lamppuna vielä 1970-luvulla. Lampun saattoi ripustaa nahkaisesta kielekkeestä, jossa oli napinläpi rintataskuun, jolloin lamppua ei tarvinnut enää pidellä käsin kuljettaessa. Lampussa oli punainen ja vihreä muovi värittämään valokeilan merkinantoa varten ja valokatkaisin lampussa oli paineltava valolla annettavaa sähkötystä varten. Ruotsin puolustusvoimilla oli 4,5 V:n lamppu muovista toteutettuna vielä 1990-luvulla.


title: Paristo

text: Suurissa taskulampuissa on käytetty kuuden voltin paristoa, joka on voitu korvata kehikolla, johon on kytkettävissä neljä D-kokoista 1,5 voltin paristoa. Kuuden voltin paristossa anodi ja katodi näkyvät pariston pinnasta kohoavina kapeina spiraaleina, jotka eivät muodoltaan eroa toisistaan. Kuuden voltin paristoa tai neljän 1,5 V:n paristoa sarjaan kytkevää kehikkoa on käytetty suuritehoisissa sangallisissa muovivalaisimissa. Kehikossa voi käyttää myös D-koon vaihdettavia 1,2 V:n akkuja 1,5 V:n paristojen sijaan.


title: Paristo

text: Nepparipariston nimellisjännite on yhdeksän volttia. Sen katodissa on neljä pystysuuntaista uraa, minkä avulla se joustaa ja tiivistyy laitteen vastakappaleeseen.


title: Paristo

text: Pariston anodi on uraton ja sileä. Neppariparistoja on käytetty aikaisemmin mm. pienissä radioissa ja LCD-näyttöisissä taskulaskimissa 1970-luvulla ja 1980-luvun alussa. Monissa myöhemmissä taskulaskimissa 1980-luvulle tultaessa sarjaan kytketyt R6-sauvaparistot korvasivat neppariparistoja. 80-luvulla neppariparistoja käytettiin yleisesti TV:n kaukosäätimissä. Kun laskinten näytöt muuttuivat runsaasti virtaa kuluttavista LED-näytöistä LCD-näyttöihin, voitiin sauvaparistot korvata korvakuulokkeen paristoilla tai tätä litteämmillä nappiparistoilla, koska tarvittava varauksen ei tarvinnut olla enää neppari- tai sauvapariston suuruinen ja koska vähävarauksinenkin paristo kykeni tarjoamaan laskimelle toiminta-aikaa runsaasti. Lopuksi laskimet varustettiin aurinkokennoilla, mikä pidensi laskimen toiminta-aikaa entisestään.


title: Paristo

text: Tyypillisin 2000-luvulla neppariparistoja käyttävä laite on asunnoissa vaadittava palovaroitin sekä yleismittari. Tarjolla on olemassa myös nepparipariston kokoisia akkuja. Nepparipariston virtajohto on kohtalaisen harvinainen, mutta sellaisen voi tehdä purkamalla käytetyn nepparipariston ja ottamalla sen liittimen käyttöön johdottamista varten.


title: Paristo

text: Mikäli paristot ovat peräkkäin sarjaan kytkettyinä siten, että edellisen pariston anodi (+ -napa) on kytketty seuraavan pariston katodiin (- -napaan), muodostuu paristojen yhteiseksi jännitteeksi niiden jännitteiden summa.


title: Paristo

text: Monissa pienlaitteissa voi olla kaksi, kolme tai neljä 1,5 V:n sauvaparistoa kytkettynä laitekotelossa sarjaan. Näin saadaan 3,0 V:n (2 x 1,5 V), 4,5 V:n (3 x 1,5 V) tai 6,0 V:n (4 x 1,5 V) jännite.


title: Paristo

text: Monijännitteistä tasavirtamuuntajaa kytkettäessä samaan laitteeseen kannattaa ottaa huomioon, ettei jännite ole korkeampi kuin todennäköinen sarjaan kytkettyjen paristojen yhteisjännite, koska on ilmeistä, ettei laite kestä suurempaa jännitettä muuntajasta kuin paristoistakaan. Se, mitä virtalähde antaa laitteeseen antojännitteenä, selviää tyyppikilvestä. Mikäli yleensä myös tarran muodossa esitetty tyyppikilpi on kulunut niin, ettei laitteen kestämästä jännitteestä saa selvää, on mahdollista hakea laitteen tiedot Internetistä hakurobottiohjelmalla. Liian suurella jännitteellä virtalähteestä syötetty laite saattaa alkaa haista palaneelta, kun muovi sulaa sekä aiheuttaa palovaaran muovikuoren sysyttyä lämmöstä.


title: Paristo

text: Yleiset kotikäytön riskit voivat liittyä mm. siihen, että 19 V:n tietokoneen sylikoneen virtalähteellä syötetään 12 V:n laitetta tai 12 V:n laitetta syötetäänkin 24 V:n virtalähteellä jännitteenalentimetta. Yleensä matalajännitteisissä virtalähteissä on pienemmät liittimet kuin suurijännitteisissä, mutta samoilla liittimillä on useampijännitteistä virtaa saatavilla. Virtalähteen jännitteen voi todeta muun tiedon puuttuessa mm. yleismittarilla, jossa on myös jännitemittari.


title: Paristo

text: Jos taas paristot ovat rinnakkain kytkettyinä siten, että anodit ja katodit ovat keskenään galvaanisessa kosketuksessa, jännite ja paristojen antama virta pysyvät vakioina. Paristoista saatava virta on paristojen virtojen summa, joten yhden pariston antama virta pienenee, joten paristomäärän lisääminen rinnakkaiskytkennässä lisää niiden käyttöaikaa.


title: Paristo

text: Jos paristojen napajännitteissä on eroa, rinnankytkennässä korkeamman jännitteen omaava paristo purkaantuu, kunnes jännitteet ovat tasoittuneet. Siksi paristojen rinnankytkentä ei ole suositeltava tapa, vaan suurta virtaa tarvittaessa tulisi käyttää suurivirtaisia paristomalleja.


title: Guinevere

text: Guinevere (myös Guinever, Guenever tai Gwenhwyfar) oli kuningas Leondegrancen tytär ja Englannin legendaarisen suurkuninkaan Arthurin vaimo, joka rakastui Arthurin parhaaseen ystävään ja serkkuun sir Lancelotiin. Guineveren serkku Elaine onnistui kuitenkin valeasuisena viettelemään Lancelotin ja synnytti tälle pojan, Galahadin.


title: Guinevere

text: Guineveren ja Lancelotin suhde laukaisi myöhemmin tapahtumaketjun, joka johti Arthurin valtakunnan tuhoon.


title: Guinevere

text: Myöhäisissä versioissa kuningas Arthurin taruista Guinevere on kuningas Leondegrancen tytär ja hänet kihlataan Arthurille nuorena, tämän vielä kootessa tukea itselleen. Kun Lancelot saapuu Arthurin hoviin, Guinevere ihastuu välittömästi ja pian he pettävät Arthuria, mikä osoittautuu myöhemmin tuhoisaksi. Arthur ei kuitenkaan saa tietää heidän romanssistaan ennen kuin huomaa juhla-aterialla heidän molempien puuttuvan pöydästä. Kuningas Lotin poika, Agravain ja Mordred, joka on lähteestä riippuen joko Arthurin tai Lotin poika, paljastavat suhteen ja Lancelot joutuu pakenemaan suojellakseen henkeään. Arthur joutuu, vasten tahtoaan, tuomitsemaan vaimonsa poltettavaksi roviolla. Arthur aavistaa, että Lancelot ja tämän suku yrittävät estää Guineveren teloituksen ja lähettää useita ritareita vartioimaan roviota. Gawain kieltäytyy osallistumasta.


title: Guinevere

text: Lancelot pelastaa Guineveren, mutta taisteluissa kuolleiden Gaheriksen ja Garethin kohtalo saa heidän veljensä Gawainin suunnattoman raivon valtaan, ja hän painostaa Arthurin taistoon Lancelotia vastaan. Kun Arthur lähtee Ranskaan taistelemaan Lancelotia vastaan, hän jättää Guineveren Mordredin suojelukseen. Mordred suunnittelee naivansa kuningattaren saadakseen kuninkaan aseman. Joissain versioissa tarinasta Guinevere suostuu Mordredin kosintaan, mutta muissa versioissa hän piiloutuu Lontoon Toweriin ja etsii sen jälkeen turvapaikkaa nunnaluostarista.


title: Guinevere

text: Kuullessaan Mordredin petoksesta Arthur palaa Britanniaan ja surmaa Mordredin Cammlannin taistelussa, mutta hänen omat vammansa ovat niin vakavia, että hänet viedään mystiselle Avalonin saarelle, jonne hänet haudataan. Guinevere tapaa Lancelotin vielä kerran, mutta palaa sen jälkeen nunnaluostariin, jossa hän viettää koko loppuelämänsä.


title: Kefeidi

text: Kefeidi on eräs sykkivien kirkkaudeltaan muuttuvien tähtien ryhmä, jolle on ominaista tähtien muuttumisjakson ja luminositeetin välinen verrannollisuus. Kefeidit on nimetty Kefeuksen tähdistön tähden δ Cephein mukaan. Kefeidi on usein ensimmäisen populaation keltainen jättiläistähti, joka vuoroin laajenee ja supistuu muodostaen säännöllisen oskillaation luminositeettiinsa. Kefeidien luminositeetti vaihtelee tuhatkertaisesta kymmentuhatkertaiseen Auringon suhteen.


title: Kefeidi

text: Pohjantähti on yksi tunnetuimmista kefeideistä. Sen kirkkauden muutokset ovat kuitenkin viime vuosikymmenien kuluessa vähentyneet, ja tähti on nyt lähes stabiili.


title: Kefeidi

text: Ensimmäisen kefeidin, δ Cephein, löysi John Goodricke vuonna 1784. Kefeidien jakson pituuden ja todellisen kirkkauden välisen riippuvuuden löysi yhdysvaltalainen tähtitieteilijä Henrietta Swan Leavitt vuonna 1912. Mitä pidempi on sykkimisjakso, sitä suurempi on tähden todellinen kirkkaus. Kefeidin, jonka jakso on kolme päivää, kirkkaus on noin 800 Aurinkoa, ja 13 päivän jaksossa sykkivän kefeidin kirkkaus 10 000 aurinkoa. Pian löydettiin muita samanlaisia tähtiä, joita alettiin kutsua "kefeideiksi".


title: Kefeidi

text: Kefeidien luminositeetin ja jakson suhde on siinä määrin tarkka, että tähtien avulla voidaan määrittää suhteellisen lähellä olevien galaksien sekä pallomaisten tähtijoukkojen etäisyyksiä. Pieni mutta jokseenkin poikkeuksetta merkityksetön virhe syntyy siitä, ettei kefeidin tarkkaa sijaintia galaksissa tiedetä, jos litteä galaksi sijaitsee enemmän sivuttain kuin kohtisuoraan havaitsijan suhteen.


title: Kefeidi

text: Edwin Hubble löysi ensimmäisenä kefeidejä toisesta galaksista, Andromedan galaksista, jonka etäisyyden hän siten pystyi määrittämään ja samalla todistamaan kohteen olevan Linnunradan ulkopuolella. Galaksissa sijaitsee useita kefeidejä, joiden sykkimisjaksoista arvioidun todellisen kirkkauden ja niiden näennäisen kirkkauden erotuksella saatiin selville galaksin etäisyys.


title: Kefeidi

text: Walter Baade huomasi vuoden 1950 tienoilla, että klassisilla kefeideillä ja ns. W Wirginis -tähtiin kuuluvilla kefeideillä on erilainen riippuvuus sykkimisjakson ja kirkkauden välillä. Hän huomasi, että Andromedan ja muiden galaksien etäisyyden määrittelyssä oli käytetty väärää riippuvuutta ja oikealla tavalla lasketuissa etäisyydet kaksinkertaistuivat.


title: Kefeidi

text: Hubble-avaruusteleskooppi on havainnut kaukaisimmat kefeidit Neitsyen galaksijoukosta, 60 miljoonan valovuoden päästä. Sitä kaukaisempien kohteiden etäisyys pystytään usein määrittämään punasiirtymän avulla.


title: Serbien vapaaehtoiskaarti

text:
Serbien vapaaehtoiskaarti (serbiaksi "Српска добровољачка гарда") oli
Željko Ražnatovićin eli Arkanin johtama puolisotilaallinen joukko, jonka tehtävänä olivat etniset puhdistukset Jugoslavian hajoamissotien aikana. Serbien vapaaehtoiskaarti teki monia sotarikoksia.


title: Serbien vapaaehtoiskaarti

text: Kaarti perustettiin 20 miehestä, pääosin FK Punainen tähti -jalkapallokerhon tukijoista. Kaarti laajeni ajan kuluessa 10 000 miehen vahvuiseksi, hyvin aseistetuksi joukoksi. Arkanin lisäksi kaartista tunnetaan laajalti Milorad Ulemek ("Legija"). Virallisesti kaarti lakkautettiin vuonna 1996.


title: Jussi Kinnunen

text: Juha Pekka "Jussi" Kinnunen (s. 2. syyskuuta 1962) on suomalainen basisti ja sooloileva muusikko sekä sanoittaja. Yhtyeistä mainittakoon Freud Marx Engels & Jung, S.E.X., The Ex, Diamonds, Hassisen Kone, Ismo Alanko Säätiö, Ismo Alangon Radio, Maukka Perusjätkä, Wigwam, Los Bastardos Finlandeses, Bowling Stones sekä Jani & Jetsetters. Kinnunen on avoimesti kertonut julkisuudessa olleensa alkoholisti ja narkomaani, mutta lopetti juomisen ja huumeiden käytön vuonna 1997 kokonaan. Hän kouluttautui Kalliolan päihdeklinikalla vuonna 2000 ja toimii nykyään myös päihdeterapeuttina. Kinnunen on ollut mukana kirjoittamassa kirjaa "Vapaa valitsemaan – Tositarinoita raitistumisesta" (Tammi, 2015, ISBN 978-951-318-342-4).


title: S.E.X.

text: S.E.X. oli suomalainen rock-yhtye, joka perustettiin vuonna 1987 Dingon jälkimainingeissa. Yhtye ei ollut pitkäikäinen ja hajosi ennen albumin julkaisua. Yhtyeen hajottua Neumann jatkoi soolouraansa ja Pepe Laaksonen julkaisi ainoan soololevynsä "Veli kuu", jolla soitti myös basisti Jussi Kinnunen.


title: Omarskan keskitysleiri

text: Omarska (Omarskoje) oli Bosnian serbien turvallisuuspoliisin ylläpitämä keskitysleiri Bosnian sodan aikana vuonna 1992. Leiri sijaitsi pohjoisessa Bosnia-Hertsegovinassa Prijedorin kaupungin lähellä. Siellä pidettiin noin 5000–7000 kroaatti- ja muslimivankia epäinhimillisissä oloissa. Vaikka olikin virallisesti vain pidätyskeskus, marskan leiri oli kuolemanleiri, ja leirin vartijat mm. hakkasivat ja tappoivat vankejaan. Leirissä lienee kuollut noin 500–900 ihmistä, jotkut lähteet väittävät, että tuhansia. Omarskan keskitysleiri oli yksi useista Bosnia-Hertsegovinassa sijaitsevista leireistä. Esimerkiksi Manjacan leiriä ylläpiti liittoarmeija, ja sitä pidettiin inhimillisempänä. Serbien virallinen tiedotus syytti muslimeja keskitysleirien perustamisesta. Serbit pystyttivät erilaisia keskitys- ja vankileirejä myös Kroatiaan ja Serbiaan. Myös kroaatit ja muslimit pitivät keskitysleirejä.


title: Omarskan keskitysleiri

text: Serbit kaappasivat Prijedorin kaupungin hallinnon valvontaansa huhtikuun lopussa 1992 heidän poliitikkojensa, poliisinsa ja sotilaidensa voimin. Noin 23. toukokuuta serbit alkoivat tulittaa bosniakkien ja kroaattien asuinalueita, joiden asukkaat pakenivat pian kodeistaan. Serbien väkivaltaviranomaiset kokosivat antautuneet pakolaiset Omarskan vanhaan kaivokseen. Näin Omarskan leiri alkoi toimia noin 25. toukokuuta 1992.


title: Omarskan keskitysleiri

text: Serbit kokosivat mm muslimien ja kroaattien johtohenkilöitä ja aseikäisiä miehiä Omaraskan leiriin. Virallisesti turvallisuuspoliisin ylläpitämä leiri oli pidätyskeskus, jossa oli määrä tutkia, onko vanki osallistunut serbien vastaiseen puolisotilaalliseen toimintaan.


title: Omarskan keskitysleiri

text: Omarskan vankileiri oli vanhassa rautakaivoksessa ja malminkäsittelyalueella. Ihmisiä näännytettiin leirillä nälkään, heitä hakattiin ja kidutettiin muilla tavoin. 4.–5. elokuuta 1992 maailmalle levisivät ITN-televisioyhtiön kuvat nälkiintyneistä piikkilanka-aidan sisällä olevista keskitysleirivangeista, jotka toivat mieleen kuvat juutalaista keskitysleirivangeista toisessa maailmansodassa.


title: Omarskan keskitysleiri

text: Eräs Omarskan vankien säilytyspaikka oli valtava malminlastausvaunu, jossa oli neljä päällekkäistä häkkiä, joiden keskellä vangit joutuivat olemaan ilman riittävää ruokaa, vettä ja vessaa, joten ulosteet valuivat kaltereiden välistä. Vankeja pidettiin myös avolouhoksessa, hallintorakennuksessa ja malminerotuslaitoksessa.


title: Omarskan keskitysleiri

text: Omarskaan vangittiin muun muassa Prijedorin kaupungin poliittinen ja kulttuurieliitti.


title: Omarskan keskitysleiri

text: Vartijat tappoivat joka päivä 10–15 vankia leirin ulkopuolella ja lisäksi muutamia kuoli hakkaamisen seurauksena.


title: Omarskan keskitysleiri

text: Serbivartijat tappoivat vankeja kostoksi siitä, että sodassa muslimeja ja kroaatteja vastaan tapettiin serbisotilaita.


title: Omarskan keskitysleiri

text: Vuonna 2006 YK:n turvallisuusneuvoston Jugoslavia-tuomioistuin siirsi leirin johtajan Željko Meakićin ja leirillä vartijana toimineen Momčilo Grubanin Haagista tuomittaviksi Bosnia-Hertsegovinassa. Heitä syytettiin vankien epäinhimillisestä kohtelusta, murhista, lyömisestä, seksuaalisesta ahdistelusta, nöyryyttämisestä ja psykologisesta pahoinpitelystä. Meakić tuomittiin 30. toukokuuta 2008 21 vuodeksi vankeuteen rikoksista ihmisyyttä vastaan (murha, epäinhimilliset teot sekä poliittisista, rodullisista tai uskonnollisista syistä johtuva vaino) ja sotarikoksista (murha ja julma kohtelu).


title: The Flowers of Romance

text: The Flowers of Romance oli brittiläinen 1976 perustettu punk-yhtye. Se ei julkaissut yhtään levyä eikä esiintynyt julkisesti. Sen myöhemmin kuuluisuutta keränneisiin jäseniin kuuluivat Sid Vicious (Sex Pistols), Keith Levene (The Clash) ja Viv Albertine (The Slits).


title: The Flowers of Romance

text: Nimi kierrätettiin Public Image Ltd:n vuonna 1981 ilmestyneelle albumille.


title: The Flowers of Romance

text: Yhtyeen tunnetuin kappale lienee "Belsen was a Gas", jonka Sex Pistols on myöhemmin levyttänyt ja julkaissut The Great Rock 'n' Roll Swindle -elokuvan soundtrackilla.


title: Länsi-Bosnia

text: Länsi-Bosnian itsehallintoalue sijaitsi Bosnia ja Hertsegovinassa vuonna 1995 Bosnian sodan aikana. Alue irrottautui bosniakkien johtamasta Bosnia-Hertsegovinasta omaksi serbien puolella olevaksi alueekseen. Pääkaupunkina oli Velika Kladusa.


title: Länsi-Bosnia

text: Aluetta johti Fikret Abdić, joka myöhemmin tuomittiin sotarikoksista. Länsi-Bosnia nimettiin 1995 tasavallaksi hieman ennen kuin kroaatit ja muslimit kukistivat sen. Länsi-Bosnia oli tyypillinen sodanaikaisen alueitten pirstoutumisen tuote. Bosnian sodassa rintamalinjat eivät aina menneet kansallisuuksien mukaan, tässäkin muslimiryhmä oli serbien puolella.


title: Jugoslavismi

text: Jugoslavismi oli 1800-luvulla herännyt ajatus yhtenäisestä eteläslaavien valtiosta. Eteläslaavien jakaantumisen muun muassa eri uskontoihin katsottiin olleen ulkomaisen imperialismin syytä. Toisen maailmansodan jälkeinen Titon perustama Jugoslavia perustui jugoslavismille, jota toteutettiin joskus voimakeinoinkin.


title: Jugoslavismi

text: Jugoslavismin kanssa kilpailevia ajatuksia olivat 1800-luvulla ajatus Suur-Serbiasta sekä Suur-Kroatiasta.


title: Höyrylotja

text: Höyrylotja oli yleensä puurunkoinen sisävesialus, jonka ulkopinta oli suojattu tervalla. Tästä tuleekin lotjille kansan suussa syntynyt lempinimi "tervahöyry", jolla alustyyppi nykyäänkin paremmin tunnetaan. Aluksista äytettiin myös nimeä "pikinytky". Osa aluksista oli rautarakenteisia "kuramyllyjä". Eniten höyrylotjia liikennöi Saimaalla.


title: Höyrylotja

text: Höyrylotjia käytettiin yleisesti 1870-luvulta aina 1960-luvulle saakka. Enimmillään lotjia oli liikenteessä 1920-luvulla, lähes 200. Saimaan kanavan sulkeutuminen toisen maailmansodan johdosta, ja sen jälkeen rauta- ja maantieverkon kehittyminen lopetti lopulta Saimaan "tervahöyryjen" käytön rahtikuljetuksissa.


title: Höyrylotja

text: Höyrylotjan tunnusomainen muoto oli käytännön sanelema. Alukset rakennettiin siten, että ne mahtuivat kulkemaan vuonna 1856 valmistuneen Saimaan kanavan läpi. Enimmäismitoiksi muodostui siten 31 kertaa 7 metriä. Syväys oli 2,4 metriä. Lotjan keula oli tylppä.


title: Höyrylotja

text: Täysimittaisen lotjan vetoisuus oli 100–140 nettorekisteritonnia, jolla pystyttiin kuljettamaan 80–100 standarttia puutavaraa tai 600–700 pinokuutiometriä halkoja.


title: Höyrylotja

text: Lotjan höyrykone oli yleensä teholtaan noin 100 hevosvoimaa, joka riitti kehittämään noin 6 solmun matkanopeuden.


title: Höyrylotja

text: Lotjien purjehduskausi kesti keväästä aina jäiden tuloon asti. Tärkein kuormatavara oli puu. Ennen itsenäisyyttä moni lotja suuntasi Pietariin polttopuukuormineen. Itsenäistymisen jälkeen aina toiseen maailmansotaan asti tärkein purkupaikka oli pääkaupunki Helsinki. Sodan syttymisen jälkeen lotjat jäivät Saimaan sisäiseen liikenteeseen.


title: Fredrik Reinfeldt

text: John Fredrik Reinfeldt (s. 4. elokuuta 1965 Österhaninge, Tukholman lääni) on ruotsalainen poliitikko, joka oli Ruotsin pääministeri vuosina 2006–2014. Hän seurasi tehtävässä Göran Perssonia 6. lokakuuta 2006. Reinfeldt edustaa maltillista kokoomusta ().


title: Fredrik Reinfeldt

text: Reinfeldt syntyi Bruno ja Birgitta Reinfeldtin esikoiseksi Österhaningessa Tukholman läänissä. Hänellä on myös kaksi nuorempaa veljeä. Melko pian hänen syntymänsä jälkeen perhe muutti muutamaksi vuodeksi Lontooseen Bruno Reinfeldtin työn vuoksi. Reinfeldtilla on myös italialaisia sukujuuria.


title: Fredrik Reinfeldt

text: Reinfeldt liittyi kokoomuksen nuorisojärjestöön (Moderata Ungdomsförbundet, MUF) vuonna 1986 oltuaan poliittisesti aktiivinen jo pitemmän aikaa. Opiskellessaan Tukholman yliopistossa hän oli mukana "Borgerliga Studenter – Opposition '68" -ryhmässä (Tukholman yliopiston porvarilliset opiskelijat), jonka puheenjohtajana hän toimi 1988–1989. Hän valmistui ekonomiksi vuonna 1990. Reinfeldt valittiin Ruotsin parlamenttiin vuoden 1991 vaaleissa, joiden tuloksena kokoomus nousi hallitusvastuuseen. Vuonna 1992 Reinfeldt valittiin maltillisten nuorisojärjestön johtoon. Hän toimi tehtävässä vuoteen 1995 asti. Vuosina 2001–2002 hän toimi Ruotsin parlamentin oikeusvaliokunnan () puheenjohtajana.


title: Fredrik Reinfeldt

text: Maltillinen kokoomus kärsi suuren tappion vuoden 2002 vaaleissa ja puheenjohtajana toimineen Bo Lundgrenin eron jälkeen Reinfeldt valittiin puolueen johtoon. Reinfeldtin kaudella Maltillinen kokoomus käänsi politiikkaansa kohti keskustaa yrittäen tavoitella äänestäjiä myös perinteisen oikeiston ulkopuolelta. Vuoden 2006 valtiopäivävaalien alla Maltillinen kokoomus nimitti itseään uudeksi työväenpuolueeksi.


title: Fredrik Reinfeldt

text: Reinfeldt johti neljän porvaripuolueen liittoumaa eli Ruotsin allianssia () vuoden 2006 valtiopäivävaaleissa. Porvariliittouma voitti vaalit, ja Reinfeldt valittiin pääministeriksi. Hänestä tuli pääministeri 41-vuotiaana, ja hän on Ruotsin historian kolmanneksi nuorin pääministeri Robert Themptanderin ja Rickard Sandlerin jälkeen, jotka molemmat tulivat pääministeriksi 40-vuotiaina.


title: Fredrik Reinfeldt

text: Reinfeldtin allianssihallituksen alkutaival oli poliittisten skandaalien täyttämä. Jo vajaat kaksi viikkoa sen jälkeen, kun hallitus aloitti työnsä, siitä erosi kaksi maltillisten ministeriä, ulkomaankauppaministeri Maria Borelius ja kulttuuriministeri Cecilia Stegö Chilò. Syynä oli pimeän työvoiman käyttämisestä ja televisioluvan maksamatta jättämisestä noussut kohu.


title: Fredrik Reinfeldt

text: Vuoden 2008 Yhdysvaltain presidentinvaalien alla Reinfeldt ilmoitti kannattavansa Barack Obamaa Yhdysvaltain presidentiksi. Republikaanisen puolueen ehdokkaista Reinfeldtin suosikki oli John McCain.


title: Fredrik Reinfeldt

text: Maltillinen kokoomus saavutti Reinfeldtin johdolla historiansa parhaimman vaalituloksen vuoden 2010 valtiopäivävaaleissa. Porvarillinen allianssi voitti vaalit, mutta joutui vaalien jälkeen jatkamaan vähemmistöhallituksena Ruotsidemokraattien päästyä vaa'ankieliasemaan. Reinfeldt jatkoi pääministerinä ja hänen johtamaansa hallitukseen tuli yhteensä 24 ministeriä, mikä oli kolme enemmän kuin aiemmin.


title: Fredrik Reinfeldt

text: Reinfeldtin toista hallitusta on pidetty poikkeuksellisen vahvana, ja se on tehnyt merkittäviä talousuudistuksia kuten veronkevennyksiä. Kun monissa muissa Euroopan maissa (muun muassa Suomessa ja Tanskassa) on kärsitty taantumasta tai vähintäänkin nollakasvusta, on Ruotsin talous kasvanut ja jo ylittänyt vuosien 2008–2009 finanssikriisiä edeltäneen tason. Hallituspuolueiden kannatus oli kuitenkin ollut laskusuunnassa ennen vuoden 2014 vaaleja ja hallitus oli luopunut veronkevennyksistä sekä ilmoittanut panostavansa kouluihin ja puolustukseen.


title: Fredrik Reinfeldt

text: Syyskuussa 2014 järjestetyissä valtiopäivävaaleissa Maltillisen kokoomuksen kannatus romahti edellisten vaalien hiukan yli 30 prosentista vain noin 23 prosenttiin. Vaalituloksen myötä pääministeriksi nousi sosiaalidemokraattien puheenjohtaja Stefan Löfven. Reinfeldt ilmoitti maltillisten vaalivalvojaisissa luopuvansa keväällä 2015 puolueen puheenjohtajan tehtävästä.


title: Fredrik Reinfeldt

text: Reinfeldtin pääministerikauden päätyttyä ja luovuttuaan Maltillisen kokoomuksen johdosta hän julkaisi vuonna 2015 muistelmansa "Halvvägs". Reinfeldt valittiin helmikuussa 2016 luonnonvaroilla käytävään kauppaan liittyvää läpinäkyvyyttä arvioivan "Extractive Industries Transparency Initiative" -järjestön puheenjohtajaksi. Lisäksi Bank of America Merrill Lynch tiedotti maaliskuussa 2016 Reinfeldtin aloittavan pankin neuvonantajana ns. EMEA-alueella (Eurooppa, Lähi-itä, Afrikka).


title: Fredrik Reinfeldt

text: Fredrik Reinfeldt oli naimisissa Filippa Reinfeldtin (o. s. Holmberg) kanssa vuosina 1992–2013. Filippa Reinfeldt on itsekin maltillisten poliitikko, joka on toiminut Tukholman läänin sairaahoidosta vastaavana maakäräjäneuvoksena. Heillä on kolme lasta: kaksi poikaa ja yksi tytär. Pääministerin kanslia ilmoitti maaliskuun alussa 2012 Reinfeldtien eroavan.


title: Fredrik Reinfeldt

text: Helmikuussa 2015 Reinfeldt kertoi seurustelevansa entisen lehdistöpäällikkönsä Roberta Aleniuksen kanssa. Alenius oli työskennellyt Reinfeldtin pääministerikauden aluksi tämän lehdistösihteerinä ja vuosina 2010–2014 lehdistöpäällikkönä. Koulutukseltaan Alenius on lakimies ja hän on työskennellyt aiemmin muun muassa verojuristina Ernst & Youngilla.


title: Bang Trax

text: Bang Trax oli Lasse Norreksen ja Dingon jäsenten alkuvuonna 1986 perustama levy-yhtiö ja levymerkki, jolla julkaistiin levyjä myös Dingon hajoamisen jälkeen vielä vuonna 1990. Tällöin silloinen omistaja Ylermi Rauhamaa myi yhtiön toimintoineen Musiikki-Fazerille. Fazerin osti kansainvälinen suuryritys Warner Music. 30. marraskuuta 1994 alkaen oikeudet omistaa Warner Music Finland Oy.


title: Bang Trax

text:
Vuoden 1986 alussa Dingon menestyksen huumassa perustaman Bang Trax Oy Ltd:n perustajajäsenet olivat Lasse Norres ja Pertti Neumann (ent. Nieminen), Pertti ”Pepe” Laaksonen, ”Keijo Q” tai ”Quuppa” Seittonen, Veli-Pekka
”Pete” Nuotio ja Jouni ”Jonttu” Virta.


title: Bang Trax

text: Bang Traxin ensimmäinen albumijulkaisu maaliskuussa 1986 oli Dingo-yhtyeen kolmas albumi "Pyhä klaani". Levy myi yli 80 000 kappaletta. Mainonta ja markkinointi oli tuolloin erikoinen ja toteutettu yhteistyössä Audiovox Oy:n edustaman TDK-tyhjäkasettimerkin kanssa. Pian kosketinsoittaja Pete Nuotio jätti Dingon.


title: Bang Trax

text:
7. lokakuuta 1986 Dingo järjesti lehdistötilaisuuden Café Metropol -musiikkiravintolassa Helsingissä, ja jäsenet kertoivat Dingon lopettavan niin esiintymiset kuin levytyksetkin. Ennen Dingon hajoamista Bang Trax oli jo julkaissut Neumannin ensimmäisen sooloalbumin "Albion". Syksyllä 1987 Neumannin uuden S.E.X.-yhtyeen jo hajottua ilmestyi sen nimeä kantava albumi "S.E.X.".
Pepe Laaksosen oma sooloalbumi "Veli kuu" ilmestyi vuonna 1988. Neumannin toinen sooloalbumi "Kotiinpaluu" ilmestyi vuonna 1989. Toiminnan hiipuessa Bang Traxin pelasti veroveloista helsinkiläinen hammaslääkäri ja liikemies Ylermi Rauhamaa, joka osti yhtiön liiketoiminnan. Vuonna 1990 myytynä Musiikki-Fazerille sen katalogi siirtyi myöhemmin Warnerin omistukseen.


title: International Young Democrat Union

text: The International Young Democrat Union (IYDU) on alun perin vuonna 1981 perustettu ja vuonna 1992 uudelleen käynnistetty kansainvälinen poliittinen nuorisojärjestö joka käsittää 120 organisaatiota 80 maasta. Järjestöön kuuluu konservatiivi-, liberaali- sekä kristillisdemokraattinuoria. IYDU on International Democrat Union (IDU) -järjestön nuorisosiipi. IYDU:n päämaja sijaitsee Helsingissä.


title: International Young Democrat Union

text: IYDU käsittää keski-oikeiston nuorisojärjestöt kansainvälisesti. Suomessa Kokoomuksen Nuorten Liitto kuuluu jäsenjärjestönä IYDU:uun.


title: International Young Democrat Union

text: IYDY:n puheenjohtat:


title: International Young Democrat Union

text: Muun toimennan ohessa järjestö ajaa "Vapauskampanjaa", jonka on tarkoitus tukea demokraattisia ja konservatiivisia järjestöjä ja ryhmiä maissa, joiden voidaan katsoa olevan autoritaarisen hallinnon alaisia. Valtioita, joita kampanja koskee:


title: Warner Music Finland

text: Warner Music Finland Oy on suomalainen levy-yhtiö, joka on osa kansainvälistä Warner Music Group -konsernia. Konserniin kuuluu myös musiikkikustannusyhtiö Warner/Chappell Music Finland Oy. Warner Music Finland Oy:n kotimaisen tuotannon päällikkönä toimii Asko Kallonen.


title: Warner Music Finland

text: Warner Musicin menestyksiä ovat muun muassa Dingo, J. Karjalainen, Darude, Dallapé, Maija Vilkkumaa, Zen Café, Teräsbetoni, Katri Helena, The Rasmus, Pikku G, Yölintu sekä Laura Voutilainen.


title: Warner Music Finland

text: Pörssiin vuonna 1989 listautuneen, monen levymerkin katalogit omistaneen Musiikki-Fazerin osti kansainvälinen suuryritys Warner Music vuonna 1993. Aiempaan uudelleen nimettyyn Warner Music Finland -osakeyhtiöön sulautui mm. 30.11.1994 Fazer Musik Ab -osa. Yhtiön aiemman nimen historia ulottuu 17.01.1933 asti.


title: Warner Music Finland

text: Vuodesta 1994 alkaen Finnlevy on ollut Warner Music Finlandin aputoiminimi. Fazer Finnlevy jatkoi itsenäisenä levy-yhtiönä tuotantoa vielä toukokuuhun 1998 asti mm. Fazer Records -julkaisuilla.


title: Warner Music Finland

text: Vuodesta 1995 aina 2000-luvun alkuvuosiin saakka Warner julkaisi katalogista eri artistien 20-raitaisia kokoelmalevyjä (ja C-kasetteja) nimellä "20 suosikkia". Vuosituhannen vaihteessa Warner julkaisi eri artistien kokoelmalevyjä nimellä "Musiikin mestareita". 2000-luvun alussa Warner julkaisi eri artistien kokoelmalevyjä nimellä "Tähtisarja – 30 suosikkia."


title: Warner Music Finland

text: Aiemmin Warnerin ostama Helsinki Music Company sulautui lopullisesti yhtiöön 1.12.2012, minkä myötä Warnerin artisteiksi siirtyivät muun muassa Sturm und Drang, Chisu, Jippu, Suvi Teräsniska, Juha Metsäperä, Neljänsuora ja Antti Tuisku.


title: Warner Music Finland

text: Warner Music Finland palkittiin vuosien 2009 ja 2010 Radio Gaalassa kategoriassa "Vuoden levy-yhtiö promootio" (Ramona Forsström) sekä vuoden 2010 gaalassa kategoriassa "Vuoden levy-yhtiö".


title: Grigoraș Dinicu

text: Grigoraș Dinicu, tunnetaan myös etunimellä "Gheorghe", oli romanialaisen mustalaismusiikin tunnetuimpia tulkitsijoita ja säveltäjiä. Hänet luettiin Unkarin mustalaiseksi, vaikka syntyi ja vaikutti pääasiassa Romaniassa.


title: Grigoraș Dinicu

text: Dinicu syntyi Bukarestissa 3. huhtikuuta 1889 ja kävi siellä konservatorion vuosina 1901–1904. Sen jälkeen hän soitti viulua solistina Bukarestin filharmoniassa. "Hora staccato" oli hänen bravuuriesityksiään. Hän kävi myös esiintymässä yhdessä pianisti Jascha Heifetzin kanssa. Tunnetuin Dinicun sävellys on "Leivonen", jonka soittamista pidetään kansanviulisteille erityisenä haasteena nopeutensa ja vaikeiden ylä-ääniensä vuoksi. Kappaleen säestyssoittimena on yleensä cimbalom. Taiteilija kuoli Bukarestissa arvostettuna 28. maaliskuuta 1949.


title: Amazon.com

text: Amazon.com, Inc. on Yhdysvalloissa, Seattlessa toimiva verkkokauppa. Jeff Bezos perusti Amazonin alun perin kirjakaupaksi, sillä Bezos ajatteli verkkokaupan sopivan parhaiten sellaisen tuotteen myymiseen josta on valtavasti toisistaan poikkeavia kappaleita. Bezos hahmotti että kirjat on kaikkein runsaslukuisin tuotekategoria. Amazonin tuotevalikoima on myöhemmin laajentanut käsittämään muutakin, kuten CD- ja DVD-levyjä sekä tietokoneohjelmia. Myös CD- ja DVD-levyihin päti suuri kappalemäärä. Kirjat sekä CD- ja DVD-levyt olivat myös sen verran kevyitä, että niiden postittaminen onnistui.


title: Amazon.com

text: Amazonin myyntivalikoima kattaa 40 tuoteluokkaa kirjoista koruihin. Yhtiö omistaa myös elokuvatietokanta IMDb:n. Se oli ensimmäisiä verkkokauppayhtiöitä. Sen tietokanta- ja palveluominaisuudet ovat olleet usein edelläkävijöitä, ja muun muassa "muut tätä tuotetta ostaneet ovat ostaneet myös nämä tuotteet" -ominaisuus on peräisin Amazon.comilta.


title: Amazon.com

text: Amazonin perusti aiemmin New Yorkissa rahoitusalalla toiminut Princetonin alumni Jeff Bezos. Hän muutti vuonna 1994 länsirannikolle Seattleen ja perusti verkkokirjakaupan, jonka toimisto oli aluksi hänen omassa autotallissaan. Kehitettyään ohjelmiston yhtiö avasi verkkosivustonsa 16. heinäkuuta 1995.


title: Amazon.com

text: Bezos oli antanut yhtiölle ensin nimeksi "Cadabra". Nimestä luovuttiin pian, sillä se muistutti liikaa 'kalmoa' merkitsevää englanninkielistä sanaa "cadaver".


title: Amazon.com

text: Bezos siirsi yhtiön autotallistaan Seattlen teollisuusalueelle, missä sillä oli kahdessa kerroksessa toimitilaa 140 neliötä. Kirjavarastohuoneeseen mahtui vain muutama sata kirjaa kerrallaan. Amazon aloitti antamalla kirjoista 10–30 prosentin alennuksia, ja aluksi se sai puolenkymmentä tilausta päivässä. Myynti alkoi kasvaa voimakkaasti jo kolmen päivän jälkeen, kun kauppa linkitettiin Yahoo-hakusivuston "What's Cool" -sivulle. Ensimmäisellä viikolla kirjatilauksia tuli 12 000 dollarin edestä ja toisella viikolla 15 000 dollarin edestä. Lokakuuhun 1995 mennessä kirjatilauksia tuli jo sata kappaletta päivässä ja vajaan vuoden kuluttua sata tunnissa.


title: Amazon.com

text: Yksi Bezosin monista keksinnöistä oli antaa asiakkaiden kirjoittaa sivustolle kirja-arvosteluja, myös kielteisiä. Hän otti käyttöön myös yhden klikkauksen tilaukset. Bezos rakensi yhtiöstään hajautetun, sillä hän uskoi pienten tiimien saavan parempia ajatuksia kuin suurten.


title: Amazon.com

text: Yhdysvaltalainen "Time"-lehti nimitti Bezosin vuonna 1999 Vuoden henkilöksi tunnustuksena yhtiön saavutuksista verkkokaupankäynnin yleistymisessä.


title: Amazon.com

text: Amazonin liikestrategia oli perustamisaikanaan poikkeava, sillä ei olettanut saavuttavansa voittoa ensimmäiseen neljään tai viiteen vuoteen. Yritys kasvatti liiketoimintaansa tasaiseen tahtiin, ja voittoa alkoi tulla vasta it-kuplan puhjettua. Vuonna 2009 yhtiön koko liiketoiminta oli 172 miljoonaa dollaria tappiolla. Vuoden 2006 vastaava luku oli 1,8 miljardia dollaria, ja odotettavaa on, että vuoden 2010 tuottojen jälkeen luku on positiivinen.


title: Amazon.com

text: Yhtiö julkisti sähkökirjojen Kindle-lukulaitteen vuonna 2007 ja Kindle-taulutietokoneen vuonna 2011.


title: Amazon.com

text: Yritys aloitti Yhdysvalloissa vuonna 2012 kirjankustannustoiminnan, jonka yksikön johtaja on alalla pitkään toiminut Laurence Kirshbaum. Amazonin sanotaan houkuttelevan muiden kustantamoiden menestyskirjailijoita varsin suorasukaisella tavalla. Kustannustoiminta alkaa myös Britanniassa, jossa keskitytään erityisesti sähkökirjaan.


title: Amazon.com

text: Kesäkuussa 2017 Amazon ilmoitti ostavansa elintarvikeketju Whole Foods Marketin 13,4 miljardilla Yhdysvaltain dollarilla. Amazon on avannut myös Amazon Go -nimisiä ruokakauppoja, joissa ei ole kassoja eikä kassajonoja


title: Amazon.com

text:
Yhtiöllä on toimipisteet kotimaansa Yhdysvaltain lisäksi myös Britanniassa, Kanadassa, Kiinassa, Japanissa, Ranskassa ja Saksassa. Yhden maan palveluun kerran rekisteröitynyt voi tehdä samalla tunnuksella ostoksia minkä tahansa maan Amazonissa. Näin myös Amazon-kauppojen kilpailuttaminen onnistuu. Amazonin palvelussa on mahdollisuus "selata" joitakin kirjoja ja tehdä niistä hakuja.
Amazon on tulossa pian Suomeen ja Pohjoismaihin, mutta ei ole varmaa milloin.


title: Joseph McCarthy

text: Joseph Raymond "Joe" McCarthy (14. marraskuuta 1908 Grand Chute, Wisconsin, Yhdysvallat – 2. toukokuuta 1957 Bethesda, Maryland, Yhdysvallat) oli Yhdysvaltojen senaattori ja kansainvälisestikin tunnettu kommunismia vastustanut poliitikko. Hän oli 1950-luvulla Yhdysvaltain kommunistivainojen keulakuva, ja tuolloista kommunismin vastaista yhteiskunnallista hysteriaa kutsutaan usein hänen mukaansa "mccarthyismiksi".


title: Joseph McCarthy

text: McCarthyn sukujuuret olivat Irlannissa ja Saksassa. Hän syntyi wisconsinilaisella maatilalla 1908 ja oli viides kaikkiaan seitsemän lapsen perheessä.


title: Joseph McCarthy

text: McCarthy aloitti insinööriopinnot mutta siirtyi oikeustieteeseen ja valmistui juristiksi Milwaukeen Marquetten yliopistosta. Hän työskenteli lakimiehenä Wisconsinissa ja oli demokraattisen puolueen ehdokkaana piirisyyttäjävaaleissa 1936 mutta hävisi. Vuonna 1939 hän onnistui paremmin, hänet valittiin sitoutumattomana kymmenennen hallintopiirin tuomariksi, ja hänestä tuli osavaltionsa siihen asti nuorin tuomari. Ajoittain hän pyrki hankkimaan lisäansioita uhkapelistä.


title: Joseph McCarthy

text: Hänen tuomarointinsa herätti jonkin verran kiistoja, sillä hän käsitteli kohdalleen tulleet tapaukset hyvin nopeasti. Hän oli perinyt kasan keskeneräisiä juttuja ja työskenteli jatkuvasti pyrkien tyhjentämään pöytänsä. Ajoittain hän kokemattomuuttaan vaati useilta kilpailevilta asianajajilta tarkkoja ja lyhyitä tiedotuksia, joihin hän myös turvautui päätöksissään. Wisconsinin ylempi oikeusaste kuitenkin kumosi hänen päätöksistään vain pienen prosentin.